amanoisuno/poetBack huggingface dataset:
九效 自脩 葛立方 
歲曶曶其欲頹兮，久棲身於幽仄。慮脩名之不立兮，聊廣遂於前畫。搴玉英以自脩兮，結榮茝以佩之。服芰製而荷衣兮，又飾之以江蘺。望閬風之板桐兮，弱水瀰以見隔。造旬始而覲清都兮，求仙梯而未得。沐咸池兮，晞髮陽阿。鑿井耕田兮，姑擊壤以歌。
九效 鳴窮 葛立方 
吾有車兮山之阿，吾有舟兮江之沚。任重兮致遠，欲行兮誰止。車欲行兮山路槎牙，舟欲行兮底著平沙。吾不能移王屋之山兮，通褒斜之阪。此舟車兮，孰推孰挽。將狶膏棘軸而强挽兮，畏顙泚兮力疲。將編蒲結草而强挽兮，憚褰裳而汩其泥。欲行石兮乘流，吾當求之梓人之與陽侯。
橫山堂三章  其一 葛立方 
陽羨之山兮領地靈，鴻洞欻吸兮九疊爲屏。青蘿層層兮深巖絕壁，一鳥不鳴兮山更寂。橫山老人兮蟬蛻埃塵，倚石梁兮手攬白雲。眼中萬仞兮，胸中萬頃。泰華山林兮，秋毫鍾鼎。東山妓女兮，北山猿鶴。西山拄笏兮，亦復奚樂。節彼南山兮山巖巖，突鯨額兮霄堮間。民具瞻兮傾百川以爲壽，鴻毋遵陸兮公歸錦繡。
橫山堂三章  其二 葛立方 
陽羨之水兮湍流喧豗，砅崖轉石兮萬壑殷雷。瀨淺淺兮忽如瀉，畦碧綉兮溪罨畫。橫山老人兮樂天無憂，聊臨睨兮夷猶。擥芳茝兮大薄，搴杜若兮汀洲。摹寫兮寶唾傳，悲壯兮又雙瑣。沐髮兮何必咸池，濯吾纓兮水之湄。乘月兮何必牛渚，繫吾舟兮水之浦。吾之舟兮萬斛有餘，凌陽侯兮狎靈胥。百尺揭兮帆席舉，撇旋捎濆兮無險阻。傅說騎箕兮不可攀，留此舟兮橫山。
橫山堂三章  其三 葛立方 
陽羨之居兮宅淼茫，辛夷閨兮薜荔牆。建芳馨兮廡門，爛昭昭兮未央。橫山老人兮獨處廓，十七地兮三一屋。龍馳兮沖天，花鳥水竹兮聊爾平泉。公有豫章楩楠兮聳萬仞，公有瑊玏玄厲兮磨而不磷。棟梁兮媞媞，柱之石兮不傾以支。此棟此石兮非斤非斧，盍以帡幪兮寰宇。
贈友人莫之用 葛立方 
抱犬高眠已云足，更得牛衣有餘燠。起來敗絮擁懸鶉，誰羨龍髯織冰縠。踏翻菜園底用羊，從他春雷吼枯腸。擊鐘烹鼎莫渠愛，小芼自許猴葵香。半世饑寒孔移带，鼠米占來身漸泰。吉雲神馬日匝三，樗蒱肯作豬奴態。虎頭食肉何足誇，陰德由來報宜奢。丹竈功成無躍兔，玉函方祕緣青蛇。
詠春申君二首  其一 葛立方 
朱英在楚强黄歇，黄歇如何弱李園。一旦棘門奇禍作，自詒伊戚向誰論。
詠春申君二首  其二 葛立方 
先秦豈謂嬴爲呂，東晉那知馬作牛。不悟春申亦如許，敢憑宮掖妻邪謀。
二老堂 葛立方 
去家纔隔水一股，二老堂成三百弓。鴒原暮下沙水暖，雁行夜落霜天空。竹根酌酒不妨醉，花萼斵詩如許工。坐久與關笻竹杖，出門人指兩仙翁。
余居吳興汎金溪上暇日率同志拏小舟載魚鼈蝦蟹命五比丘誦寶勝佛名若十二因緣法作梵唄捨之溪中坐間有請作詩以紀一時事者余輒爲書云 葛立方 
漁師竟日漁，水族作斤賣。小捐使鬼兄，大載獲鱗介。鯤鯨未易羅，所得亦殊態。青蛙盡公私，朱鮪兼小大。霜鱸尚貫針，土負或黏塊。輪囷積文螺，郭索走蒼蟹。溼沫相煦濡，自分煮薑芥。豈知惻隠人，規作江湖貸。因呼小青翰，放留舞澎湃。趺坐延黑衣，號佛指清瀨。經翻流水篇，梵起魚山唄。傾盆带寒藻，圉圉看于邁。驚疑或依蒲，喜躍或生喝。快若鷹辭韝，歡如囚破械。定非校人池，恐是餘不派。願汝藉佛力，永脫鉤網債。口腹聊爾耳，香餌莫渠愛。
喜子邲登第 葛立方 
吾家五世十三人，競擷丹枝撼月輪。慶曆賢科開後裔，隆興儒業繼前塵。泥金帖報家庭喜，燒尾筵張帝里春。從此傳芳應未艾，桂香應已襲天倫。
喜姪郯登第 葛立方 
飛鈴走幟到金溪，喜子文闈預品題。名字巍峩光蕊榜，詞章斐亹動文奎。階梯已合嬰兒夢，星斗先分天老題。後日臚傳當第一，天倫科甲尚爲低。
瓢飲亭 葛立方 
我不學許由隠煙霧，得瓢不飲惟挂樹。又不學德義居虎丘，带瓢入市多騎牛。分無玉甌囊古錦，病渴文園只瓢飲。下瞰金溪新結亭，未須引吸如長鯨。但願金溪化爲酒，歲歲持瓢醉花柳。
送舒殿丞 葛立方 
紫蓋亭亭秀荆渚，股分綵水穿林莽。尚想當年老阿瞞，燕騎蛇矛走先主。
衛卿叔自青暘寄詩一卷以飲酒果核殽味烹茶齋戒清修傷時等爲題皆紀一時之事凡十七首爲報  其一 葛立方 
自歎杖頭無孔方，頭上貂蟬乏金黄。醉鄉遥遥道路長，傲窗新釀汲新凉。指點銀瓶難索嘗，空教金縷唱秋娘。遥想玳席行觴忙，綉段裝簾篩妙香。夢熟有時歸故鄉，賜我屈巵澆客腸。
衛卿叔自青暘寄詩一卷以飲酒果核殽味烹茶齋戒清修傷時等爲題皆紀一時之事凡十七首爲報  其二 葛立方 
不堪羈寓天一方，無心佩紫兼懷黄。侍酒無由道路長，如意至今質西凉。箬溪竹葉儻許嘗，藝色何須留窈娘。緬懷星郎拋令忙，席上微聞雞舌香。支頤騰騰之醉鄉，惟有麴生可娛腸。
衛卿叔自青暘寄詩一卷以飲酒果核殽味烹茶齋戒清修傷時等爲題皆紀一時之事凡十七首爲報  其三 葛立方  洞庭湖
席中珍核來異方，烏椑正綠金棖黄。大谷消梨紫蒂長，蒲萄馬乳堆西凉。深秋楊梅有何嘗，羅浮定逢何二娘。洞庭霜橘苞苴忙，吳姬手擘三日香。可憐猶子留他鄉，終日忍饑如龜腸。
衛卿叔自青暘寄詩一卷以飲酒果核殽味烹茶齋戒清修傷時等爲題皆紀一時之事凡十七首爲報  其四 葛立方 
闊展食前一丈方，羔兒釀酒鵝兒黄。千里蒓羹紫絲長，乳肫豐貯琉璃凉。䓑虀豆粥得並嘗，尊前何用綠珠娘。貊炙羌煮庖厨忙，碗面濃封龍腦香。魯衛勾吳莫誇鄉，南北兩烹慰中腸。
衛卿叔自青暘寄詩一卷以飲酒果核殽味烹茶齋戒清修傷時等爲題皆紀一時之事凡十七首爲報  其五 葛立方 
客居貧病醫無方，忍饑面作瞿曇黄。楓葉蕭蕭風陣長，東廂曝背資滄凉。鄰家有酒難偷嘗，草書正藉公孫娘。家家刈熟畦丁忙，有口不識雲子香。令我馳神青暘鄉，杯粟有時來實腸。
衛卿叔自青暘寄詩一卷以飲酒果核殽味烹茶齋戒清修傷時等爲題皆紀一時之事凡十七首爲報  其六 葛立方 
金杯製宅初奠方，夏木陰陰囀鸝黄。紫絲步障百里長，魚軒象服池閣凉。笙歌嘈雜聞未嘗，何止一曲杜韋娘。珠屨玳簪迎送忙，羅幃綉幕圍風香。須臾料理龍陽鄉，木奴千頭可充腸。
衛卿叔自青暘寄詩一卷以飲酒果核殽味烹茶齋戒清修傷時等爲題皆紀一時之事凡十七首爲報  其七 葛立方 
靈芽胯底棋局方，茗碗班班金粟黄。食罷煮香消日長，莫遣薑鹽資胃凉。廩君所嫉裴不嘗，誰是纖纖捧碗娘。識取真腴那得忙，不是沙溪不入香。可須臾醉無何鄉，甘膬肥濃能腐腸。
衛卿叔自青暘寄詩一卷以飲酒果核殽味烹茶齋戒清修傷時等爲題皆紀一時之事凡十七首爲報  其八 葛立方 
紙窗蒲團竹几方，清曉聊翻經卷黄。禪心無累鬚眉長，坐回熱惱生清凉。月六腥羶口不嘗，眼靜不覷登伽娘。名利從渠朝市忙，象口輕飄柏子香。菰蒓大嚼蜻蛙鄉，不教黎莧徒集腸。
衛卿叔自青暘寄詩一卷以飲酒果核殽味烹茶齋戒清修傷時等爲題皆紀一時之事凡十七首爲報  其九 葛立方 
淮南空說枕中方，鬼物豈解爲金黄。虎龍自衛策最長，身閲寒暑無炎凉。王母蟠桃端可嘗，何必更值王巵娘。日月跳丸那覺忙，口中自有芝朮香。雲裝羽帔入仙鄉，爲公洗髓兼浣腸。
衛卿叔自青暘寄詩一卷以飲酒果核殽味烹茶齋戒清修傷時等爲題皆紀一時之事凡十七首爲報  其一○ 葛立方 
玉軑華芝今省方，西風索索吹繖黄。汴京宮闕秋草長，望風屑涕心淒涼。襲粲用命嗟何嘗，義軍誰是竹園娘。黠羌何事追奔忙，大似濃薰返魂香。清蹕何時還都鄉，中興慰我九回腸。
八月二十日與館中同舍遊西湖作  其一 葛立方  西湖
匏繫坐蝸舍，秋光只簷楹。懸知西湖佳，頗困官事嬰。今日復何日，綵舟天外橫。木落山骨露，千螺倒澄瀛。神仙勿浪求，玉京仍五城。
八月二十日與館中同舍遊西湖作  其二 葛立方  西湖
繫舟孤山脚，曳杖聊意行。三賢已仙去，丹青儼南榮。由來作詩苦，鼎峙太瘦生。碑板摘奇豔，銀鈎出金聲。湖山久寂寥，誰能作斯人。
八月二十日與館中同舍遊西湖作  其三 葛立方  西湖
跨馬綠楊堤，左右臨無地。鞭影墮清泚，烏帽入蒼翠。老龍拏半空，九里作青吹。聞聲類擊竹，心與景相值。許由厭瓢鳴，渠未領真意。
八月二十日與館中同舍遊西湖作  其四 葛立方  西湖
下馬冷泉亭，懿此丹壑幽。泓澄粲玉礫，半畝如潑油。巖岰起三板，轟雷濺濤頭。向來澄止面，怒沫喧山丘。莫作動靜觀，止性元不流。
八月二十日與館中同舍遊西湖作  其五 葛立方  西湖
天竺古浮屠，孤雲一鳥徑。去天真尺五，峻步欲乘興。石壁半空立，略彴引危嶝。山底禽銜花，石罅僧入定。請從三昧起，林外有疏磬。
八月二十日與館中同舍遊西湖作  其六 葛立方  西湖
不障庾公塵，那有劉輿膩。堂堂七丈夫，草木一臭味。躋攀亦云足，賞適興猶未。却呼三翼舟，擊汰舞綃翠。葦蒲紛已掃，奩鑑瑩新劑。持此壽諸公，空缸一沉醉。
王季恭蓬齋 葛立方 
湖汊園林隠環堵，繫舟幾並春風浦。桑櫓無聲百丈收，卧聽蕭蕭蓬皆雨。只今尺五明光宮，清夢時猶記短蓬。斧木爲齋劣容膝，舟居非水如張融。膏火自煎身有累，幾人不踏風波地。陽侯不動箕伯閑，蓬齋贔屭安如山。
題鹽倉壁 葛立方 
破賊須緡錢，箕斂困郡縣。孰若嚴矩矱，溟海恣煎煉。僚寀課惰勤，息入計虧羨。連艘走羣商，金帛委神甸。小人堪底用，吏鞅縻卑賤。怪來符似火，法制適中變。省覽幾牛腰，十日了未遍。鳬行摘紙尾，揮掃同掣電。盈車筆摧穎，溢匣印銷篆。壯士縛朱墨，食廢枕弗奠。忍饑危腸吼，失睡兩眼眩。我本丘壑姿，素乏封侯面。胡爲浪自苦，剛作五斗戀。會當還此笏，歸雲送蒼弁。
月巖 葛立方 
頭轉狻猊身卧虎，斕斑苔蘚蒼顔古。鑿空融結寶月形，只露半規餘未吐。正觀傍睨苦有恨，擬借天工脩月斧。桂樹窅窊墮子香，未見姮娥來倚樹。姮娥只今居廣寒，虹橋幻成愁阿瞞。何如巖竇守孤潔，却視玉兔飛雲端。雲端之月有圓缺，常在爭如石中月。寒光萬丈照幽巖，石上雲端兩奇絕。
聞行在今歲元夕放燈頗盛 葛立方 
寂寞元宵十六霜，月中披蓑带干將。兜鍪第見烽火舉，觚棱不辨華燈張。新來冰天被聲教，鐵騎無復馳沙場。繒山再見舊燈影，金枝密焰看流芳。鳴珂篝燭競遊衍，金吾不禁春宵長。傳聞慈寧更煒燁，萬歲聲動東朝觴。琉璃雲母萬枝寶，桂膏蘭灺飄餘香。我今暫留三家野，豈有鵠采開蓮房。聊向豬欄迎紫女，更設膏粥祈蠶桑。葉師無恙可霄漢，會把如意遊西凉。
省習堂偶題 葛立方 
格外官曹自在身，闔門掃軌養天真。何須更待年三十，始約孤高不詣人。
次韵劉無言壽山中五絕句敢請諸僚和之  其一 葛立方 
載酒陶春久不歸，將花判斷定忘疲。尋芳便作而今計，莫待他年子滿枝。
次韵劉無言壽山中五絕句敢請諸僚和之  其二 葛立方 
命友登山共寄情，亦逢佳處便班荆。有時便取琴雙鎖，寫出蒼髯夜半聲。
次韵劉無言壽山中五絕句敢請諸僚和之  其三 葛立方 
蕭閒谷飲更巖栖，應笑癡人簿領迷。萬頃青油行省舫，嫩黄輕拂柳條低。
次韵劉無言壽山中五絕句敢請諸僚和之  其四 葛立方 
川原紅綠遠交加，春物關心夢到家。體骨素輕唯燕子，面皮最好是桃花。
次韵劉無言壽山中五絕句敢請諸僚和之  其五 葛立方 
榮槁如環浪自循，一筇雙屐伴行春。溪翁野老來爭席，不識蓬山第一人。
韓幹畫馬 葛立方 
刖足俄然增足，蹶蹄那害全蹄。還解追風奔雷，不妨一躍檀溪。
和陶停雲  其一 吳芾 
淵明抱節，不渝風雨。爲米折腰，頗厭艱阻。歸卧柴桑，孤松獨撫。希蹤前賢，寤寐傾佇。
和陶停雲  其二 吳芾 
眷茲衡宇，草樹溟濛。坐對五柳，遥望九江。亦足寄傲，東軒南窗。獨恨無人，載酒相從。
和陶停雲  其三 吳芾 
我頃雖達，不足爲榮。擬攀逸軌，少適真情。遐賞風味，魂夢宵征。葛巾藜杖，彷彿如生。
和陶停雲  其四 吳芾 
吁嗟人世，如彼南柯。正宜閑處，養此太和。縱使得意，位高金多。老不知止，寧逃譴呵。
和陶勸農韵勉吾鄉之學者  其一 吳芾 
士農工商，古有四民。惟儒最貴，但患非真。誠能力學，進必有因。儻或中輟，豈能爲人。
和陶勸農韵勉吾鄉之學者  其二 吳芾 
譬如田家，所仰黍稷。要當早夜，勤於種植。惰而自安，不稼不穡。歲云暮矣，何由足食。
和陶勸農韵勉吾鄉之學者  其三 吳芾 
吾鄉人物，散處川陸。豈無秀民，生而清穆。亦既從師，步趨隨逐。亦既窮經，訪尋歸宿。
和陶勸農韵勉吾鄉之學者  其四 吳芾 
奈何人性，易流難久。纔及長成，即求配耦。稍得其資，復營南畝。自暴自棄，有同游手。
和陶勸農韵勉吾鄉之學者  其五 吳芾 
大抵名儒，豈患窮匱。大抵外物，豈在僥冀。學成道尊，富貴自至。不學空虛，非惟自愧。
和陶勸農韵勉吾鄉之學者  其六 吳芾 
縱得美官，人亦見鄙。若博羣書，更堅素履。雖處常流，亦超塵軌。一旦進爲，必兼衆美。
和陶命子韵示津調官  其一 吳芾 
我愛二龔，絕勝二唐。克著清節，終始有光。夫豈不知，伊傅在商。相湯洎高，俱致明昌。
和陶命子韵示津調官  其二 吳芾 
又豈不知，道否晚周。天縱將聖，獨有孔丘。卒老於行，靡憚周流。胡爲潔己，耻事王侯。
和陶命子韵示津調官  其三 吳芾 
曰豈不欲，效彼羣龍。潤澤萬物，助成歲功。潛而不用，夫豈自封。懼將有悔，不顯其蹤。
和陶命子韵示津調官  其四 吳芾 
喬木千尋，竟困斧柯。屈原特立，終隕汨羅。水行地中，尚值坳窊。縱如賈誼，猶滯長沙。
和陶命子韵示津調官  其五 吳芾 
勿謂吾身，有才有德。可以安世，可以益國。不善用之，鮮不爲忒。所以古人，戒之在得。
和陶命子韵示津調官  其六 吳芾 
我幸此生，不忘本始。身雖朝廷，心實田里。所以暮年，知足知止。以進爲憂，以退爲喜。
和陶命子韵示津調官  其七 吳芾 
汝能傳家，一第已及。使進而爲，不患無立。奈何親老，奉親爲急。莫待異時，徒然涕泣。
和陶命子韵示津調官  其八 吳芾 
我不望汝，勳業濟時。縱得入侍，朝夕論思。欲供子職，何如在茲。人能盡孝，忠豈遠而。
和陶命子韵示津調官  其九 吳芾 
既有餘力，且親燈火。讀破萬卷，百倍於我。我恨書少，意不自可。汝能雪耻，天亦見假。
和陶命子韵示津調官  其一○ 吳芾 
我本白丁，恩及童孩。雖由先德，亦自書來。汝誠博古，爲世實才。時或未遇，又何慊哉。
和陶歸鳥  其一 吳芾 
翩翩歸鳥，投宿深林。豈無所擇，相彼遥岑。厥有嘉樹，可以託心。雖逢赫日，終貯清陰。
和陶歸鳥  其二 吳芾 
翩翩歸鳥，亦已倦飛。平林在望，非此曷依。是用斂翮，一意來歸。世網雖密，容或我遺。
和陶歸鳥  其三 吳芾 
翩翩歸鳥，慮患徘徊。四顧萬里，獨有故棲。故棲來反，所願已諧。毋思寥廓，擾擾此懷。
和陶歸鳥  其四 吳芾 
翩翩歸鳥，顧影蕭條。亦既休息，斂此風標。仍遇儔匹，其鳴交交。營巢雖苦，亦復亡勞。
和陶形贈影 吳芾 
吁嗟汝依我，自有此身時。跬步不相捨，皆隨我所之。使汝動必正，端本皆在茲。念我已衰老，自知死有期。行且與汝別，此心寧不思。但我不畏死，亦恥涕漣洏。且把一樽酒，話別汝莫疑。淵明甫中壽，已作挽歌辭。
和陶神釋 吳芾 
人生稟一氣，自微而至著。不問富與貧，不論新與故。自有形影初，我便相親附。二子既有言，我寧無一語。汝形未生時，影復在何處。偶與我有緣，同生復同住。幸我所依人，造理仍知數。身雖未溘然，已辦周身具。得酒即忘懷，寧復顧毀譽。醒即看雲眠，目送孤鴻去。我亦得安閑，不憂還不懼。說與二子知，莫爲身外慮。
和陶示周續之祖企謝景夷韵寄朱元晦 吳芾 
我愛朱夫子，處世無戚欣。淵明不可見，幸哉有斯人。奈何不苟合，進用苦無因。夫子於此道，妙處固已臻。尚欲傳後學，使聞所不聞。顧我景慕久，願見亦良勤。第恨隔千里，無由往卜隣。安得縮地杖，一到建溪濱。
和陶與殷晉安別韵送陳順之赴官 吳芾 
子往治畿邑，趣裝亦良勤。惠然來過我，話別更情親。顧我老且病，已與死爲鄰。獨思陪勝侶，倍覺惜清晨。忍唱陽關徹，與子從此分。願子且少駐，醉我甕頭春。子雖未宦達，意氣已凌雲。今去天尺五，騰上豈無因。要無求速化，切莫慮長貧。抱才能自重，何患不如人。
乍晴與客登眺和陶和胡西曹韵 吳芾 
方欣秋氣爽，庭戶生凉颸。俄然毛骨冷，霜露侵人衣。乍霽還可喜，領客登翠微。猶有籬下菊，不見園中葵。徘徊視景物，似與人俱衰。幸有杯中物，何妨時一揮。人生得行樂，老去未爲遲。宋玉猶未老，何事苦多悲。
和陶悲從弟仲德韵哭陳澤民 吳芾 
年來朋舊少，大半已彫零。人物如吾子，共謂上青冥。行年纔五十，歎惜負平生。憶子初見我，我意已先傾。愛子器識遠，佇子功業成。縱不登要路，亦必享遐齡。貳邑曾未久，早已聞政聲。方將脫選調，榮養娛親庭。天公亦何事，於此獨無情。一旦棄我去，不復見儀形。痛傷風月夜，空對酒尊盈。
和陶始作鎮軍參軍經曲阿韵哭陳能之 吳芾 
陳公行古道，出處盡堪書。俯仰端無負，初終總一如。粵從爲劇邑，平步上亨衢。正色主風憲，彈劾靡親疏。故雖頻補外，直性不可紆。召還方進用，謂當推緒餘。一朝忽攖疾，力請歸舊居。竟化遼東鶴，不作北溟魚。哀哉名世士，天胡賦分拘。有子傳衣鉢，無錢治室廬。
和陶阻風於規林韵寄陳時中二首  其一 吳芾 
退處固云樂，未免歎索居。頼有陳使君，情親如友于。自應長相見，豈謂各一隅。我雖事跧伏，閉門懶問塗。無日不看山，無時不面湖。君尤我所愛，良會安得疏。縱不思風度，亦欲聞緒餘。會須成二老，君意定何如。
和陶阻風於規林韵寄陳時中二首  其二 吳芾 
人皆有還往，我獨無所之。若不見君子，誰與同襟期。嗟我已衰老，無復少壯時。縱使善衛養，豈能長在茲。願言時命駕，容我親色辭。我已不强酒，從今君莫疑。
和陶赴假還江陵夜行途口韵寄江朝宗 吳芾 
居閑歲月久，萬事心已冥。獨於同調人，獨未能忘情。憶昔桂花發，君來訪柴荆。把酒坐花下，歡然話平生。今年秋更好，花還照眼明。無由共清賞，幽恨已難平。那聞遭橫議，意頗悔西征。既不樂朝市，却思巖石耕。古來未遇者，寧免寸祿榮。要當且隠忍，勉强就功名。
和陶己酉歲九月九日 吳芾 
天地氣將肅，秋冬候欲交。眷茲萬木落，感我雙鬢彫。悠然清興動，與客共登高。有巖號景星，萬仞連雲霄。一覽快心目，寧辭杖履勞。但恨無酒量，一舉如沃焦。仍恨無坐客，可繼五柳陶。且拚風帽落，聊醉菊花朝。
和陶庚戌歲九月中於西田穫早稻 吳芾 
東風纔解凍，農事已開端。田夫競力作，不獲須臾安。淵明於是時，亦豈容坐觀。日出負耒去，入夜乘牛還。寧不憚勞苦，要得逃饑寒。顧我獨何幸，雖知稼穡難。逢秋但一飽，此外了不干。回首視淵明，已是增汗顔。那堪萬事拙，只得長掩關。誦公穫稻句，倍爲公興歎。
和陶丙辰歲八月中於下潠田舍穫 吳芾 
淵明事南畝，躬自穫巖隈。雖復竭吾力，却得舒我懷。所收既不薄，卒歲事可諧。隣家相慰勞，競持酒與雞。留連相酬酢，入夜未能迴。回思往歲歉，舉目俱堪哀。憂心今幸釋，笑口何妨開。須傾瓦盆盡，須放玉山頹。已是從吾好，寧憂與世乖。任他田父哂，未足爲高棲。
和陶詠貧士七首  其一 吳芾 
士貧亦常事，但視其所依。苟能依於道，暮景亦有輝。淵明生亂世，初不求奮飛。爲貧聊一出，違己即言歸。歸來坐衡宇，無粟可療饑。作詩詠貧士，泰然曾不悲。
和陶詠貧士七首  其二 吳芾 
淵明抱歸興，未老辭華軒。應謂役於人，豈如歸田園。在家貧亦好，滿眼是風煙。親戚可晤語，書史可精研。妻子識此意，相對無間言。時取新酒漉，一笑中聖賢。
和陶詠貧士七首  其三 吳芾 
我家未爲貧，尚有綠綺琴。手雖不能彈，頗喜聞遺音。時時命女奴，强於弦上尋。聽罷方寸適，取酒時一斟。顔回與原憲，平日我所欽。儻得從之游，雖貧亦甘心。
和陶詠貧士七首  其四 吳芾 
新春來未幾，已見日在婁。游人怕春去，把酒急獻酬。折花各盈把，行歌滿道周。貧者壁四立，若不堪其憂。亦復典春衣，買酒呼朋儔。一醉人所嗜，此外非所求。
和陶詠貧士七首  其五 吳芾 
我愛徐孺子，高名滿江干。衆人皆欲仕，乃獨恥爲官。曾不憚辛苦，負耒營一餐。清節映千古，至今聞者寒。洪井有祠宇，我嘗瞻其顔。不覺愧汗下，竟歸長掩關。
和陶詠貧士七首  其六 吳芾 
光景如春花，身世似秋蓬。淵明洞此理，養拙不求工。上獨思四皓，下獨友兩龔。出處雖或異，心跡亦畧同。安貧抱全節，雖窮亦如通。九原儻可作，我欲以身從。
和陶詠貧士七首  其七 吳芾 
入仕已四紀，把麾還六州。曾未見縣令，有若淵明儔。稍屈便引去，高致更風流。醉卧衡門下，曾無寒餓憂。獨抱千金璧，未許人輕酬。聲名傳不朽，千古仰前修。
和陶詠二疏韵 吳芾 
世人躭寵榮，往往麾不去。日已迫桑榆，馳騖方成趣。誰肯急流中，便作冥鴻舉。屈指數哲人，在昔獨疏傅。萬口共稱賢，餞送塞歸路。天子亦嘉之，賜金示優顧。淵明作此詩，端欲迷者悟。我觀二疏高，豈無子孫慮。揮金以自娛，益表清節著。
和陶讀山海經十三首韵送機簡堂自景星巖再住隠靜  其一 吳芾 
我自歸林下，亦復與世疏。頼有善知識，時能過吾廬。伴我說道話，我愛讀佛書。師爲巖上去，我亦爲膏車。便欲展我鉢，隨師同飯蔬。脫此塵俗累，長與巖石俱。此巖固高矣，卓出山海圖。但比吾師高，還恐巖不如。
和陶讀山海經十三首韵送機簡堂自景星巖再住隠靜  其二 吳芾 
我生山窟裏，終朝面孱顔。獨此巖未到，抱恨知幾年。茲遊信奇絕，一覽小衆山。更得師爲主，二妙爲易言。
和陶讀山海經十三首韵送機簡堂自景星巖再住隠靜  其三 吳芾 
幽棲非不勝，觸目是林丘。若比茲巖秀，培塿固難儔。雲山千里見，石泉四時流。登臨有如此，何必更他遊。
和陶讀山海經十三首韵送機簡堂自景星巖再住隠靜  其四 吳芾 
我年七十五，木末掛殘陽。縱使身未逝，亦豈能久長。尚冀林間住，與師共末光。孤雲俄暫出，道俗紛蒼黄。
和陶讀山海經十三首韵送機簡堂自景星巖再住隠靜  其五 吳芾 
愛山端有素，拘俗亦可憐。昨守當塗郡，不識隠靜山。羨師來又去，愧我復何言。尚期無久住，歸送我殘年。
和陶讀山海經十三首韵送機簡堂自景星巖再住隠靜  其六 吳芾 
師心如死灰，形亦如槁木。胡爲衲子歸，以響答空谷。顧我塵垢身，擬向禪河浴。更願張佛燈，爲我代明燭。
和陶讀山海經十三首韵送機簡堂自景星巖再住隠靜  其七 吳芾 
扶疏巖下樹，入夏總成陰。幾年荆棘地，一旦爲叢林。我方與衲子，共聽海潮音。人生多聚散，離別忽驚心。
和陶讀山海經十三首韵送機簡堂自景星巖再住隠靜  其八 吳芾 
我與師來往，歲月雖未長。相看成二老，風流亦異常。既宴坐巖上，我方爲聚糧。儻師能早歸，此樂猶未央。
和陶讀山海經十三首韵送機簡堂自景星巖再住隠靜  其九 吳芾 
紛紛學禪者，腰包競奔走。才能脫葛藤，癡意便自負。求其道德尊，如師蓋希有。願傅上乘人，永光臨濟後。
和陶讀山海經十三首韵送機簡堂自景星巖再住隠靜  其一○ 吳芾 
吾邑多緇徒，浩浩若雲海。大機久已亡，頼有小機在。乃更與一岑，純全兩無悔。堂堂二老禪，海內共期待。
和陶讀山海經十三首韵送機簡堂自景星巖再住隠靜  其一一 吳芾 
古無住持事，但只傳法旨。有能悟色空，便可超生死。庸僧昧本原，豈識西歸履。買帖坐禪床，佛法將何恃。
和陶讀山海經十三首韵送機簡堂自景星巖再住隠靜  其一二 吳芾 
僧中有高僧，士亦有高士。我雖不爲高，心粗能知止。師是箇中人，特患不爲爾。何幸我與師，俱是隣家子。
和陶讀山海經十三首韵送機簡堂自景星巖再住隠靜  其一三 吳芾 
師本窮和尚，我亦窮秀才。忍窮俱已徹，老肯不歸來。今師雖暫別，泉石莫相猜。應緣聊復耳，師豈有心哉。
和陶挽歌詞三首  其一 吳芾 
吾年七十五，壽命不爲促。仕僅五十年，出處粗可錄。人生會有盡，自應身就木。寄語親舊輩，不必爲我哭。百年如一夢，吾夢今始覺。亦既了萬緣，無殆亦無辱。所欠惟一死，得死今已足。
和陶挽歌詞三首  其二 吳芾 
嗟我在生日，一飲數十觴。有時無酒飲，亦復潑醅嘗。今日雖有酒，羅列在我傍。對之徒自歎，與世隔風光。所幸埋骨地，不離雲外鄉。魂魄時一遊，此樂猶未央。
和陶挽歌詞三首  其三 吳芾 
老眼日昏昏，華髮日蕭蕭。不死竟何待，理合葬荒郊。荒郊何所有，四面俱岧嶢。榮木望秋落，亦已成枯條。青松爲我夕，白石爲我朝。仍幸二親墓，相去無幾何。今得從之遊，歡喜如還家。我心既歡喜，安用挽者歌。有人來奠我，但問山之阿。
和陶桃花源 吳芾 
我聞桃花源，其先是秦世。當時避地人，歲久俱已逝。其後長子孫，生理還不廢。種桃以自營，結茅以自憇。有兒但發蒙，初不工六藝。有田但收禾，了不輸二稅。有雞只晨號，有犬不夜吠。淵明愛其真，爲此成新製。我久聞其風，褰裳思一詣。所慮路難通，仍恐水難厲。夢寐不能忘，抱恨知幾歲。所恨天見私，於此施嘉惠。貽我萬株桃，漫山迷眼界。却勝武陵溪，草樹相蒙蔽。相去復不遠，只在吾廬外。人號小桃源，景物適相契。
春雨不止魯漕有二詩因次韵  其一 吳芾 
青春能幾何，况已過寒食。此時對東風，一日亦可惜。正好倒清尊，呼婦戛鳴瑟。胡不少自寬，兀坐有憂色。一春雨已多，連日風更力。安得補天漏，坐待江月白。
春雨不止魯漕有二詩因次韵  其二 吳芾 
春日固喜雨，雨多亦可已。若爲尚霶𩃱，連月煙浪裏。江湖更瀰漫，不見蒲與葦。有時漏日光，烘雲薄如紙。欲晴又復陰，何以慰田里。鬰鬰不能舒，一坐四五起。
和陳平仲中秋懷舊遊 吳芾 
天末逢秋半，臨流玩佳月。置酒延孤光，夜久凉風發。感時歌慨慷，醉來翻不悅。念人有聚散，念月有圓缺。萬事轉頭空，百年飛鳥瞥。粵從罹亂離，頭角嗟垂折。兀坐山谷間，何人定交結。素琴已塵埃，孤劍尚清刮。故人不可見，幽懷欲誰說。明月自團團，幽憂空烈烈。忽得陳子詩，辭旨兩奇絕。歷歷敘舊遊，筆端如有舌。何處復相從，酒壺行自揭。遥想鮑與劉，應亦歎胡越。要當按酒兵，無令冒斧鉞。吾儕豈長貧，廟堂方簡拔。
符倅同遊雁蕩賡其所和范相遊山韵 吳芾 
晚學愧淹博，微官妨隠盤。攀龍榮請事，歛板喜承顔。懦庸資盼睞，簿領洗塵煩。南豐茂人傑，才望藹江關。題輿裨德政，鎮俗念時艱。仙山尋勝外，妙句落人間。氣連天柱壯，清奪霜空寒。一讀三歎息，髮立誰敢謾。但嗟俊逸才，尚滯海之灣。中興急賢哲，日日聞賜環。况復有如公，驥足寧久閒。會須早命駕，即日當召還。發硎觀利器，斷鼇新海寰。宣室佇前席，顧問應夜闌。
寄季元集 吳芾 
劍池有逸人，過我談名理。自謂出囂塵，知足更知止。高標拂煙雲，雅志在山水。既作陶淵明，且慕赤松子。我方聞緒餘，固已生歡喜。正欲叩淵源，獨恨未暇耳。忽云桐柏山，此去甚密邇。擬一往其間，尋真訪遺址。不久便可還，畢此玄妙旨。一去寂無音，逢人問行李。人言不復來，征車已西指。反把遊山屐，去踏長安市。似聞稍留連，尚稽歸故里。未免傍人門，乞憐應忍恥。縱使得美官，所喪亦多矣。嗟哉人學仙，如君能有幾。冥鴻合高翔，不謂事乃爾。徒有懶窩名，却入旋窩裏。始知聽空言，未若觀素履。意者天愛君，要君行處是。慮或成沈迷，敗道自此始。聊復小撓之，欲其全暮齒。庶發堅固心，永無塵念起。
江行阻風 吳芾  长江
我生走四方，足迹亦幾遍。初未識江行，每起浮家羨。一從登此舟，舉室盡欣忭。既得捨車徒，且免入郵傳。高枕卧短篷，頓忘行役倦。始謂旬日間，便可朝行殿。縱未許歸田，行止亦可判。那知事好乖，一夜狂風轉。怒號動地來，波濤立江面。如屋復如山，拍天仍拍岸。三日不能休，雲容更千變。始疑江神驕，出與風伯戰。擁起千里潮，散作雪飛濺。跬步莫能前，有纜莫能牽。又疑慢爾神，至此獲深譴。亦自料平生，忠信粗表見。神既依人行，豈不略爲援。若謂神無私，應物當普現。胡爲泝流船，却乃去如箭。而我獨滯留，艤棹長江畔。終日困飄颻，使我頭目眩。試取蘋藻羞，更效潢汙薦。再拜祝天公，冀爲開方便。莫分往與來，莫問貴與賤。風靜波亦平，一一如所願。庶幾舟中人，彼此兩無怨。
阻風又成數語呈江朝宗 吳芾 
平生航浙河，不知幾往返。豈不或滯留，有時容幸免。未若此番來，所向輒相反。順水即值風，便風還阻淺。夜來至奔牛，一雨成瓴建。妻孥笑相看，陡覺雙眉展。謂可便及城，假館少休偃。平明風橫生，吹我船頭轉。咫尺不可前，安能達京輦。客路固多艱，我行亦太蹇。何當歸去來，高卧青山遠。一任雨兼風，杜門都不管。
和何倅遊雁蕩 吳芾 
何侯富詞藻，能賦兼能詩。百篇輩李白，十稔嗤左思。搜奇抉靈怪，造化不能私。每爲山水遊，錦囊隨所之。雁蕩閟神秀，鬼物潛司巘。開林發幽隠，肇自興國時。高巖聳崷崒，列岫森瑰奇。龍湫神光異，龍鼻靈液滋。天柱萬仞立，冰簾千丈垂。羨君沿檄來，暇日遂遍窺。興隨佳處發，景與高情宜。留步欣有得，過眼光如遺。乘寒躡危磴，躋險攀樛枝。雅有許詢興，心形不知疲。我漸動拘俗，薄宦方棲遲。恨君爲此行，不獲相追隨。平生愛山心，自視如調饑。尋幽儻有路，初不問險夷。幾欲老山間，便將雲衲披。頃幸官是邑，柴車日載馳。列賢不暫捨，游燕必於斯。每欲狀奇怪，苦乏幼婦詞。千巖與萬壑，胸中徒自知。別來歲月久，况復逢艱危。茲雖值平時，老大無所施。今觀君所賦，妙境俱在茲。慨然想雲壑，應不謂我欺。會當尋舊遊，重與同襟期。
丁亥守當塗中夏有獻瑞麥者今日池中復得雙頭蓮因成小詩以記之 吳芾 
嗟我百無能，此身仍老矣。濫此把一麾，何以慰千里。隴麥秀兩岐，池蓮綻雙蕊。斯事雖偶然，亦爲邦人喜。
和許守巖桂 吳芾 
桂華燦秋杪，造物氣所鍾。清香遍十里，不與凡卉同。使君雅好客，携酒臨芳叢。被花惱不徹，一笑高堂烘。花本生月窟，何事來樊籠。疑是姮娥懶，睡起鬢蓬鬆。一枝欲斜插，誤落秋山中。要須排日賞，拚取百尊空。莫待花零落，惆悵隨西風。
和任司理賞梅 吳芾 
平生愛梅花，嘗有花前諾。花亦知我心，臭味頗相若。對花輒痛飲，席地天爲幕。常恐風雨摧，有負東君託。一從隨宦牒，但知究民瘼。動爲官拘守，進退非綽綽。倒指三十年，無復有此樂。每逢春信回，長憶花下酌。老來把一麾，亦欲强有作。牒訟日裝懷，朱墨苦紛錯。忽聞花已開，枝頭閙寒爵。喜即領賓僚，對花話離索。邂逅却成歡，清談間諧謔。勝賞雖未窮，亦足慰寥落。後夜霜月明，尚可理前約。
和許守水晶蒲萄 吳芾  庐山
珍果孰稱最，靜中試旁搜。白柰非時至，赤梨經歲留。廬山杏萬株，武陵橘千頭。未若蒲萄美，甘滑仍脆柔。正當三伏暑，滿架走青虬。繁子何磊落，一一如綴旒。我家得異種，潔白映林丘。每笑棗與栗，濫比千戶侯。邇來事奔走，頗恨拋鉏耰。持此贈夫子，因復獻鄙謀。他年堆馬乳，豈但供薦羞。願以釀千斛，永言資燕遊。客來彌日醉，應不數青州。
門外池內荷生雙葉 吳芾 
今朝池內荷，一柄生雙葉。傍人爲我言，喜事尚重疊。我老皆無用，榮望久已絕。偶有二婦妊，行將臨誕月。所願生二孫，綿綿傳世業。
寄題楊宰清畏軒 吳芾 
古人貴慎獨，舉世知者希。末俗事誇耀，常患不我知。楊子有雅尚，傳家守清規。折腰三十載，不辭州縣卑。猶慮與衆異，憂讒還畏譏。開軒揭華榜，却恐非其宜。要當且用晦，處靜藏天機。昔賢忌獨清，此語非吾欺。
題碧雲亭 吳芾 
累土創新亭，本擬還舊觀。或言舊亭庳，視此纔及半。我方安樸拙，豈敢事輪奐。言念夢幻身，終日困几案。既未許自如，超然脫羈絆。亦欲對江山，時發一笑粲。自從得新亭，頓覺百憂散。亭前柳色新，亭下荷花亂。明月可坐邀，積雪堪俯玩。凭欄送飛鴻，千里歸一盼。詩成似有神，酒行欲無算。取次亦足樂，胡爲尚興歎。恨吾年已衰，志不在遊宦。何當歸去來，終老湖山畔。
次韵沈漕使寄和碧雲亭之作 吳芾 
衰年厭塵勞，久念作浄觀。奉祠還故山，閲歲更過半。草草結茅廬，雖無輪與奐。水作綠羅衣，山爲青玉案。自足了餘生，豈謂浮名絆。牽從江上來，去國同王粲。既與猿鶴疏，還驚鷗鷺散。公餘坐危亭，四顧雲影亂。新詩忽鼎來，累日飽吟玩。洗我胸中塵，宛如覩清盼。信知隠侯家，句法有成算。方今苦乏材，當饋屢興歎。如公人物英，寧久從遠宦。會見御追風，起自長淮畔。
寄題鮑昌朝足軒 吳芾 
江南有散人，幾年卧草野。破甑餘塵埃，衡門絕車馬。倘非義所安，一介不取捨。闢軒窮巷間，此意非滿假。雖云外不足，中有至足者。道義輩古人，文章播天下。一點浩然氣，萬象資陶冶。持此復何求，酣歌對醆斚。吁哉簞瓢樂，千古一回也。先生於此時，卓然秉大雅。顧我愧高風，亦忝詩酒社。何當登此軒，抵掌共披寫。
題生春亭 吳芾 
府治何偪仄，幾不容欠伸。我來撤敗屋，池館爲一新。便有鳥喚客，更多花惱人。誰知牢落地，一旦遽生春。
題涵碧亭 吳芾 
幾年涵碧亭，吾亦屢來往。當暑既難逃，斯亭尤可賞。清照心膽寒，凉侵毛骨爽。我方困長塗，且此休塵鞅。
登遐觀亭 吳芾 
城上闢新亭，似若規模小。誰知此亭中，景勝冠江表。湖山既回旋，煙雲仍縹緲。萬象森目前，不數花與草。公餘乘興來，聊以散懷抱。四時風物新，一一發天巧。芳春柳色連，長夏荷花繞。月明固已佳，雪積還更好。凭欄認歸舟，策杖送飛鳥。適意豈在大，容膝自足了。第我思故山，上章方告老。指日是行人，頗恨來不早。
寄隠者 吳芾 
守道宋高士，築室齊東鄙。植竹看歲寒，種田助形委。束書捐古今，抱易究生死。不以外移內，不以行責止。九十留童顔，湖山飽清視。或顧先生云，時平可以起。先生本無求，棄置如敝屣。俄聞與物化，精一未嘗毀。汗簡書逸民，義風洗貪士。東望呈肺肝，遥瀉一巵水。
和陳國佐亦愛堂韵 吳芾 
紛紛當世士，盡道休官去。有墮塵網中，誰能復回顧。重爲軒冕惑，一念遂差互。要當發深省，悟此形皆寓。奔馳徒擾擾，靜中有奇趣。夫子廊廟材，華途昔榮遇。富貴方迫逐，脫身一何遽。蓋恐負初心，或爲名所誤。獨尋陶淵明，三徑歸來處。親朋續舊遊，寢食安故步。詩成月滿窗，坐久塵生屨。箇中有真樂，自足慰遲暮。我方困長途，因公識歸路。讀公寄傲篇，更覺忘世慮。有如逃空虛，傾耳聽韶頀。念此有限身，歲月空復度。他時願卜築，結茅相近住。如公邁往姿，平生已心慕。我雖負俗累，胸中無好句。儻獲從後塵，登高亦能賦。
夏日同官會飲白鶴寺雙瀑亭李道濟作詩紀事因次其韵 吳芾 
嗟予好泉石，所至窮幽勝。年來墮塵埃，復苦炎熱盛。頼有古招提，相去不步仞。何時供燕遊，庶以息喧競。山僧結虛亭，瀟灑浄如鏡。雙瀑從天來，景物更幽迥。欄楯溢波光，清凉殊可凭。復幸僚友賢，雅與山川稱。得暇傾尊罍，相從盡豪俊。令尹如子文，去就亡喜慍。貳邑不負丞，所蓄金玉潤。耿侯固坦夷，趙子亦純正。盍簪已足樂，况復有名醖。酒酣人意適，坐久天宇靜。踏月各言歸，清風遠相趁。君詩繼踵來，敏捷過於瞬。中復含妙理，不獨寫幽興。讀罷愈驚人，癡坐不知暝。援筆强續貂，安能繼高詠。
和王夷仲詠施粥 吳芾 
伊昔豈無旱，赫日流金石。伊昔豈無水，巨浸連天白。未若去歲風，飄忽幾終夕。時方屬新秋，稻子半黄赤。倏然卷地來，一掃不遺力。但覺田畝空，不見倉箱積。餘禍及吾民，來春有饑色。巡門粥妻子，不足充貴糴。往往成流離，有家歸不得。我方還里閭，正值此艱厄。有心懷拯救，不寐欲通昔。念無捐廩人，此意空憤激。民饑猶己饑，吾寧忍獨食。作糜倒瓶粟，恨不及九百。糾合族與隣，樂從有吾叔。豈但一時利，永作他年額。要令里中人，自此長飽德。雖或有凶年，不復更他適。鄭罕與宋樂，未足爲匹敵。施厚報必豐，會須看他日。
再和 吳芾 
嗟我性拙疏，平生好泉石。好景與良辰，風清並月白。必對佳友朋，一尊陶永夕。雅志在輕肥，每笑公西赤。歲晚效一官，粗竭區區力。所得僅牛毛，罪戾如山積。與其鎮營營，終朝有憂色。孰若歸去來，日作太倉糴。雖然食不充，野性還自得。况復二老人，年來多病厄。杜門奉旨甘，此意自平昔。端欲務寬閑，初非爲矯激。他日會稽歸，斯言終不食。人誰諒此心，交遊謾千百。獨幸王夫子，相知如鮑叔。憐我氣早衰，短髮僅覆額。信我非作僞，有意在作德。餘生能幾何，捨此將安適。世路多風波，談間起仇敵。且復倒壺觴，樂此承平日。
有感 吳芾 
陰陽失調燮，歲事成大饑。我聞江湖間，細民競流離。療饑已無食，卒歲還無衣。民窮聚爲盜，自古誠有之。不謂嚴冬日，宛如暮春時。里閭疫癘起，災迍逮嬰兒。今已歲殘臘，不見雪片飛。中夜不能寐，念此方涕洟。上天復赫怒，雷聲震四維。驟雨相繼作，奔電仍交馳。連夕不能止，遠近俱憂疑。我心更驚愕，倍畏天之威。炷香拜庭下，再三爲民祈。願天正時令，順行無逆施。反雷變作雪，盈尺以爲期。庶幾宇宙內，物物各得宜。
和王澧州喜雨 吳芾 
田父苦亢旱，傷心涕泗沱。使君憫斯民，雩禜亦何多。古廟舞羣巫，袂屬肩相摩。密雲自西郊，奈汝旱魃何。天官感精誠，霹靂加譴訶。遂協畢星好，一洗吾民痾。頓覺田畝間，歡然聲氣和。人生一飽足，寧復憂其他。要當及豐年，對酒仍高歌。祇愁偃鼠腹，未醉顔已酡。
和林大任上許守喜雨 吳芾 
退之訟風伯，風伯罪固彰。未若旱魃甚，千里塵沙黄。我欲持斧鉞，尸諸古道傍。此志竟未就，展轉成悲凉。使君有妙術，在德非馨香。神龍不敢卧，感會趨靈場。霈然下甘雨，天地森開張。旱魃不待誅，一旦自摧藏。
機簡堂余里人也在方外三十年未識其面乾道己丑余帥豫章乃自圓通來謁與之款語連日忘疲不謂末法中有此龍象且喜余里之有人因其歸作詩以送之 吳芾 
我家石井旁，山水非不奇。所恨過從少，無與同襟期。獨幸里巷間，高僧有二機。大機傳祖印，海內聲名馳。晚歸結草庵，杜門人莫窺。嗟哉已物化，不見三十朞。我爲銘其塔，世猶仰清規。小機真龍象，方爲人天師。宴坐一禪榻，天花零亂飛。聞名亦二紀，頗愧會面稀。忽自廬阜來，訪我江之湄。共說無生話，不覺日晷移。顧我麋鹿姿，久欲脫馽羈。來日寧有幾，擾擾將何爲。一點退閑心，不謂師已知。祇俟及新歲，上章力丐歸。師儻還故里，願言款柴扉。我雖無長物，亦有筇一枝。正欲穿林壑，相與窮幽微。庶幾進此道，盡洗平生非。
白石道者棲於洪巖以石爲糧先朝敬愛之賜予之物甚盛一日主僧持來郡齋因獲恭覽歎仰之餘偶成拙句二首  其一 吳芾 
高僧隠青山，宴坐咀白石。不知幾何年，人猶訪遺迹。顧我頑鈍姿，但知能肉食。回首仰高風，捫心有慚色。
白石道者棲於洪巖以石爲糧先朝敬愛之賜予之物甚盛一日主僧持來郡齋因獲恭覽歎仰之餘偶成拙句二首  其二 吳芾 
道人厭塵紛，萬乘挽不住。愧我未得歸，見之愈增慕。奎畫儼若新，真容宛如故。舊隠雖寂寥，山靈尚可護。
和黄作霖白髮 吳芾 
白髮有公道，古來人盡然。我初未四十，霜雪已滿顛。黄子我同歲，比我還更賢。時命未遇合，退藏非自捐。不須悲晚景，不須怨蒼天。如君豈長貧，時主方御乾。
病中有感 吳芾 
大暑苦河魚，久乃變成痢。輾轉枕席間，百藥幾盡試。神氣頓索然，不止形容悴。自謂與鬼隣，偶然有生意。方欲少開眉，赤目又爲祟。餘年能幾何，十日不知味。今雖强支持，下筯猶畏忌。去歲夏到官，今年又秋至。默數一年中，安好無一二。顧此衰病軀，豈堪長代匱。回首望故山，幸有寬閑地。不如歸去來，笑歌聊自慰。
和胡經仲中秋 吳芾  西湖
平生惡晻昧，虛空光陸離。心與此月同，不容一毫疵。恨月有圓缺，不得常清奇。每欲語天公，仍斫此桂枝。青冥去無路，思慮空勞疲。明知此意苦，殷勤長我隨。去年西湖上，爛醉吟悲辭。今年巧相覓，似欲敘離思。西風爲披拂，浮雲無蔽虧。坐開百壺酒，與月論襟期。永結無情歡，謝此世上兒。吾友胡夫子，豪蕩笑墨釐。擬借月顔色，爲君鑒薄帷。告之且痛飲，行樂當及時。
和閭丘莘叟中秋玩月 吳芾 
平生愛明月，夜坐長忘眠。每見冰輪上，兩足先跰躚。清賞意未足，常恐雲油然。老來有餘興，猶不減少年。今歲值秋半，一醉擬流連。無何山雨來，不見觚稜圓。尚意閏餘夕，百分棹觥船。居然遂此願，使我喜欲顛。引滿對清影，席地仍幕天。豈知賢伯仲，亦愛此嬋娟。與我嗜好同，清夜聳詩肩。此景已買斷，初不用一錢。况復有佳句，還與月爭妍。愧我無好語，濫繼聯珠篇。
酒爲偷兒所竊 吳芾 
我性苦拙疏，與世不相偶。平生不如意，往往十八九。何以遣此懷，頼有樽中酒。去冬釀碧香，頗不計升斗。準擬與親朋，興來一聚首。庶幾牢落中，時時開笑口。偷兒何好事，一夕負之走。可惜數十壺，化爲一烏有。昔聞韋秀才，有酒盜不取。今我乃致寇，退省良可醜。無乃造物者，知我疏慵久。恐我醉時狂，未免自遺咎。用此警昏迷，意在鞭其後。顧我雖無知，自愛豈不厚。從今誓改圖，停此傳杯手。炷香捧茶甌，閉門清自守。坐對古聖賢，永作忘年友。
和董伯玉不向東山久韵  其一 吳芾 
讀書想前人，往往得師友。每愛釣渭濱，頗喜耕谷口。夫豈與世違，甘心卧巖藪。升沉自有時，此意君知不。
和董伯玉不向東山久韵  其二 吳芾 
野外少過從，出門欲何向。所幸得夫君，相與樂閑曠。年來既倦遊，老去那病忘。且復對酒樽，尚須時一訪。
和董伯玉不向東山久韵  其三 吳芾 
我暫出山去，常憂蕙帳空。聞君東山樂，愛君古人風。日暮君不來，碧雲蔽高穹。凌晨戒僮僕，駕言將徂東。
和董伯玉不向東山久韵  其四 吳芾 
塵緣嗟未斷，俗事頗相關。雖懷林下趣，坐失山中閑。時令清夜裏，夢繞雲水灣。寄語猿鶴伴，明朝歸故山。
和董伯玉不向東山久韵  其五 吳芾 
雲氣滿戶庭，嵐光入窗牖。是中有佳處，不出吾座右。邇來獨何事，未免踆踆走。三讀寄佳篇，臨風嗟歎久。
和王朝議韵 吳芾 
晚日轉雲頭，長空收雨脚。稍覺暑氣清，獨坐傾桑落。興來或醉吟，接䍦還倒著。胸中了無憂，事事俱脫畧。緬懷我友朋，蹤跡東西各。幾欲往從之，恨被微官縛。此來得夫子，臭味頗相若。傾蓋便論心，開懷不我却。新詩一何工，清思渺寥廓。才如李杜雄，句壓曹劉弱。顧我志意衰，筆力不如昨。明時百無用，正恐填溝壑。公餘幸少閑，對酒且深酌。拭目看諸公，衮衮登臺閣。
和樓大防韵 吳芾 
嗟余本何人，纍然居海嶠。家世業爲農，有田在巖窔。春到耦妻耕，寒來從母漂。屋角日誅茅，杖頭時荷蓧。迨冠知讀書，聊爲起家兆。有琴既無弦，有劔亦無鞘。僥倖厠末科，安敢綴天彯。但期竊斗升，活此老與少。豈謂暮年中，亦誤蒙收召。曾未著微勞，遽使登華要。自度老無能，共知愚不肖。縱未遭人非，難逃天日照。儻不速休官，寧免淵明笑。矯矯淵明賢，千載誰能紹。瓶粟雖無儲，風標松比峭。詩篇雖不多，筆力天與妙。顧余豈能詩，微吟蚯蚓竅。可笑不自量，輒欲賡高調。貳車真豪英，逸如千里驃。又如禮樂器，肅然在宗廟。有美頎而長，視容清且瞭。自應輔明時，與國增光耀。胡爲佐一州，從容陪坐嘯。乘興來湖山，欲看余把釣。濯足玩水雲，縱目觀野燒。喜余和陶作，舉杯爲余釂。草具雖蕭疏，亦復爲余嚼。余已學淵明，公方跂周召。出處既不侔，無由遠相叫。願公保令名，求賢行有詔。
二月晦日惜春有感 吳芾 
春半年已除，舊聞詩人語。老夫始信之，倍覺傷時序。方春未來時，屈指朝朝數。十分擬春來，欲與春爲主。那知事已乖，十日九風雨。縱得暫時晴，應酬紛萬緒。舉眼看枝頭，春事已如許。還憶故園花，連年成間阻。南園亦可人，雖美非吾土。願天早放歸，容我老農圃。月下與風前，對花歌且舞。日日是青春，何必唱金縷。
送春有感 吳芾 
物物俱有情，情尤鍾我輩。况復病且衰，白髮不相貸。今日送殘春，倍覺生感慨。正恐明年春，此身不復在。憶昔少年時，逢春便傾蓋。五十六年中，相親復相愛。春雖自天來，祇在花叢內。常憂地不寬，栽花容有礙。買山敢論錢，惟恐力不逮。花開即欲看，花好還須戴。詩必爲花吟，酒必與花對。醉則卧花間，豈事形骸外。醒復繞花行，視之過粉黛。從人笑我狂，我作童兒態。自云盡此身，與春長相會。人事苦相爭，花謝春亦退。我欲苦留春，春去不少待。爲春攪離腸，寢食俱忘廢。悲來不可禁，未免歌慷慨。我當保餘齡，相見猶可再。若或徑溘然，遂成永分背。願春畧躊躇，一樽容我酹。
憂居杜門久廢筆硯茲因卜築輒有所感不免破戒作數語呈諸親友 吳芾 
平生事幽討，性與山水便。晚歲闢三徑，頗喜得地偏。遠不去桑梓，近與松楸連。青山枕其後，流水繞其前。羣山更簇簇，左右相周旋。棟宇雖未立，氣象已足觀。旁人笑我拙，空囊無一錢。何苦欲架屋，作此煩惱緣。我豈不自知，老去將終焉。游居與寢卧，安可無數椽。人生七十稀，自古嘗有言。我今五十七，髭鬢已皤然。縱使此身健，前去能幾年。仕宦雖齟齬，亦復忝蕃宣。向來爲親養，猶或强著鞭。今既成永感，前事都棄捐。儻或未死滅，誓將老林泉。遂此卜築志，閉門日高眠。栽花滿我屋，種竹環我園。山上創一堂，湖中具一船。從容與親舊，取次中聖賢。雖無萬鍾祿，雖無二頃田。胸中富邱壑，眼界飽風煙。自足了一世，此外休問天。
再和 吳芾 
嗟我椎鈍姿，處世百不便。性獨愛山水，固非嗜好偏。本來山中人，家與青山連。仕宦三十載，塵事雖滿前。登臨興不減，佳處輒盤旋。搜奇更探勝，往往窮遊觀。所恨坐艱窘，苦乏買山錢。年來足憂患，杜門絕世緣。百念俱不起，此心已休焉。尚欲對山水，茅茨架短椽。非爲求安計，蓋守知足言。如我百無似，自視仍闕然。餘生亦何幸，獲覩中興年。賢能隨任使，熙運逢周宣。退量駑鈍姿，老去難加鞭。有如不才木，偶未溝中捐。寧復幾寒暑，白骨埋黄泉。且趁此身健，飽食仍醉眠。衣葛謝軒冕，杖藜守丘園。朝躡登山屐，暮上泛湖船。保真師古語，樂聖繼前賢。有妻能執爨，有兒能力田。萬事不介意，過眼如雲烟。無榮亦無辱，庶以全吾天。
久雨 吳芾 
歲旦值庚午，已有旱暵憂。甲申與甲子，仍更雨不收。豈惟主夏旱，還慮麥不收。農占吁可畏，使我生春愁。我今安靜退，身外百無求。止願年穀熟，高枕卧林丘。時時與親友，尊酒相獻酬。天意今乃爾，一飽未易謀。衆人憂餓死，我能獨樂不。念此不成寐，中夜涕泗流。無所用吾力，止望天賜休。天不絕民命，會見大有秋。
送董伯玉造朝改秩 吳芾 
之子久言別，今秋忽此來。訪我湖山上，連月相追陪。和詩動盈軸，舉酒必盡罍。使我增眼明，頓覺忘衰頹。方將走山谷，乘興共尋梅。一笑坐花下，覆此黄金杯。俄然告我去，遮路挽不回。匆匆陳祖席，再豁懷抱開。自古論治道，常患無人才。如子雖寒素，萬口稱賢哉。時運偶未至，半在困塵埃。從今脫選調，寧復嗟淹回。會見日千里，騰躍如龍媒。願言更努力，聖主方築臺。
丙戌送春有作 吳芾 
三月三十日，春去人盡惜。我獨惜春多，欲留春不得。憶昨仕行都，亦屢逢春色。王事多鞅掌，常苦無暇隙。擔上看桃李，負春長歎息。每欲早歸田，恨不生羽翼。及至今得歸，亦復少歡適。平生無室廬，方且事工役。老妻病累年，年來覺轉劇。百事總關心，十日九不懌。把酒對東風，一春能幾夕。因念夢幻軀，處世不滿百。今日六十三，已是桑榆迫。縱使到七十，能得幾年客。幸春有舊好，一笑常莫逆。今既舍我歸，動是經年隔。聊復倒離樽，與春話胸臆。我方葺園亭，隨分足泉石。準擬共東君，著此幾兩屐。丁寧春早回，莫使常相憶。今宵已拚醉，坐待東方白。明旦各分飛，斷腸芳草碧。
和送春詩送陳澤民 吳芾 
少年買青春，千金初不惜。常恐春不留，韶華難再得。種杏更栽桃，爲春添景色。對酒復當歌，與春亡間隙。春去或未來，日探春消息。及至春又歸，送春恨無翼。追隨九十日，無日不自適。胡爲把一麾，千里從吏役。當塗古道院，事簡非繁劇。宴坐對江山，亦足自怡懌。所歎乏游從，無與共良夕。陳侯有高標，鷙鳥空累百。落筆動成篇，端不在促迫。不意牢落中，乃得此佳客。人事苦參商，天意有順逆。笑言猶未竟，遽爾成乖隔。雖未唱陽關，別恨已填臆。此邦固寂寥，頗亦富水石。方擬出郊坰，共試登山屐。何事逐春歸，不念人相憶。春事雖已闌，殘花尚紅白。且復引離尊，倒此香醪碧。
答客難 吳芾 
我治湖上園，占斷山水窟。幽事日相關，頗覺無暇逸。有客來相過，云欲救我失。謂我雖愛閒，未得居閒術。衆人役利名，公獨役景物。固與衆人殊，未免俱汩沒。孰若淡無營，燕坐一虛室。百念盡消除，百事付真率。物來則應之，豈可自攖拂。客言非不忠，我意客未悉。萬物仗境生，百果因花實。我聞洛陽城，名園渾比迹。至如司馬公，樸素世莫及。有園號獨樂，晚歲亦加葺。人心固不同，豈能盡如一。顧我病且衰，行年將七十。光景去不留，餘齡那可必。要當且逍遥，樂此桑榆日。寧如土木偶，終朝長兀兀。况有佳山水，茲焉久蟠鬰。地靈盡發露，一旦爲我出。若不一領畧，無乃太拘執。何妨几席間，時與相顧揖。擇勝把酒杯，搜奇入詩筆。猶恨景物多，未能盡收拾。他人視若忙，我心常自佚。人無所用心，先聖每忿疾。既不學羣兒，詫仙仍佞佛。不有博奕乎，爲之猶勝弗。客既聞斯言，語塞幾若訥。因爲客書之，聊以誌彷彿。會須畫成圖，繼取王摩詰。
聞同庚不幸有感 吳芾 
我生甲申歲，同歲知幾人。十中無一在，使我涕隕巾。嘗試屈指數，誰登要路津。不過五六輩，蹤跡半已陳。其一最先達，進爲國大臣。寵榮無與比，近亦以訃聞。顧我何爲者，本是隴畝民。持橐已過分，壽更近七旬。獨恨苦拘縛，歸志不得申。天復放我歸，遂此自由身。湖山堪寓目，風月足怡神。有花我共醉，有鳥助我吟。若不自娛樂，開口對芳辰。却恐泉下客，笑我浪苦辛。雖生亦何益，徒負百年春。
和陳天予卜居二首  其一 吳芾 
夫子有直氣，聲名重如山。上書遭放逐，去國知幾年。傷弓念投林，失水思潛淵。但期歸里社，問舍仍求田。迨茲是卜築，占勝郊野間。梅竹映左右，溪山繞後前。且欣輪奐美，碧瓦生青烟。莫歎經營苦，綠鬢成華顛。君雖欲退處，天豈容久閑。會起佐明主，四海俱晏然。
和陳天予卜居二首  其二 吳芾 
我亦初卜築，止有湖與山。一區未易就，首尾八九年。種竹已成林，積水已成淵。我始得棲息，守此桑麻田。羨君治第敏，不出數月間。落成寫胸臆，遥寄到我前。佳句粲珠玉，妙畫梯雲烟。我見爲君動，喜甚殆欲顛。第恨隔山嶽，無由相伴閑。何時一會面，尊酒共陶然。
湖山遣興 吳芾  西湖
我在小西湖，浩渺仍清曠。大旱未嘗枯，久雨亦不漲。灌溉數千頃，無欠亦無長。中有十里荷，花開密相傍。疑若水仙遊，波間張供帳。既列萬紅粧，復陳千彩仗。風細月明時，天香互飄蕩。縱有老畫師，丹青難髣像。我心如死灰，萬事俱廢忘。獨於此留情，曾不忘一餉。日日繞岸行，踏破屐幾緉。無以寄幽懷，誅茅聊小創。開窗面湖光，納此無盡藏。冀得日臨賦，少效陶元亮。用以償素心，庶不孤雅尚。每自謂生前，足可供酬唱。偶未脫世緣，一出成牽强。紅塵四十年，白髮三千丈。勞力復勞心，時時嬰拙恙。夢寢到湖邊，恨無縮地杖。迨今始歸休，掛冠老湖上。坐看水中天，依然涵萬象。近樹與遠山，倒引還彌望。驚湍瀉兩閘，飛瀑來千嶂。沙頭鷗鷺集，水面龜魚漾。似認舊主人，有意來相向。時方夏初臨，雨霽天風颺。日影烘微雲，水紋生細浪。徘徊至夕陽，迤邐扁舟放。恍覺此身輕，有如在崑閬。我病雖不飲，亦爲傾家釀。酒酣逸興來，懷抱益舒暢。嗟我本寒儒，百種無一樣。晚有田與園，所得已過當。今更享此湖，重慚踰分量。是豈人之力，無乃天所貺。惟是頑鈍姿，年衰多俗狀。塵痕滿衣襟，攬鏡空感愴。要當盡洗濯，見我本來相。心跡喜雙清，從人詫官况。
紀夢 吳芾 
平生好山水，至老心不移。每聞有佳處，欲見唯恐遲。相去雖云遠，不憚脚力疲。縱不能得到，夜夢必見之。晚歲卜築地，一半在翠微。山水既俱勝，景物還相宜。旁人來覩此，已自心目怡。若乃夢中見，則又遠過斯。高山與流水，到處皆崛奇。其間有樓觀，金碧仍相輝。幽深極險怪，皆世所未窺。謂必神仙窟，非世所得知。不謂我凡骨，乃獲來遊嬉。恍然若驚覺，有如天上歸。是豈造物者，不與人相違。知我有雅好，特以此見貽。嗟我今老矣，萬事都棄遺。猶有山水債，未能忘夢思。他日或蟬蛻，百態不願爲。只願海山去，赴我赤松期。
機簡堂自隠靜歸爲萬年主人訪余林下相與道舊因以述懷 吳芾 
吾鄉本仙窟，石井尤奇特。民物生其間，古來蓋千億。惟師與我家，所居共阡陌。少小初無殊，長乃分儒釋。術業雖不同，於道俱有得。師爲方外遊，聲價已籍籍。象教久衰微，頼師振業席。爐鞴與鉗鎚，信有彌天力。果續佛慧命，作大善知識。我雖登禁涂，無功亦無德。但有憂國心，徒勞竟何益。掛冠歸林下，面亦無慚色。知心獨有師，相視笑莫逆。每思共談玄，傾倒此胸臆。江浙遥相望，恨不生羽翼。昨朝忽惠然，得得訪泉石。一見雙眼明，歡喜幾折屐。第念我與師，彼此頭顱白。世路方艱難，老去合休息。師既歸故鄉，不應復他適。願言却世緣，來伴我幽寂。相看成二老，永爲閭里式。
葉性之有詩紀十五夜之集因用來韵 吳芾  西湖
人生重行樂，樂事古難全。有如天邊月，多闕還少圓。又如牛女星，會合動經年。今夕羣賢集，定知非偶然。顧我老多病，要路懶著鞭。年年上章疏，只丐早歸田。頼天憐此意，得遂性所便。歸來小西湖，湖水清且漣。吾廬在其上，可濯仍可沿。一望興無盡，十里開紅蓮。風前波渺渺，雨後竹娟娟。到此百念滅，已是卜終焉。但恨乏勝侶，使我心懸懸。今得與公輩，共上泛湖船。載月娛清夜，同醉壺中天。雖無管弦奏，雖無羅綺筵。看此水與月，自足中聖賢。况復座上客，盡如珠玉聯。其間有老匠，自舊稱詩仙。飲散出佳句，爲我寫由拳。紀此一時勝，付與山水傳。合當風月夕，更結一笑緣。
家人生朝 吳芾 
相從四十年，於今成二老。向來苦宦遊，頗恨歸不早。我家枕湖山，彷彿如蓬島。今始得歸來，方喜開懷抱。復值君誕辰，滿目春光好。幸有酒千鍾，足可共傾倒。要須且沈酣，莫被閑愁惱。我方務清虛，志不在金寶。亦復戒浮華，意豈在花草。但願享遐齡，白首長相保。
生朝偶成 吳芾 
今晨是生朝，今夕是除夜。年年聚親朋，往往羅酒炙。而我忽抱痾，見酒輒避舍。一滴不沾唇，何以相慰藉。人生能幾許，今已迫衰謝。病軀復如斯，令人發悲咤。展轉竟無眠，作詩訴同社。
送津兒之官麗水 吳芾 
憶我初仕時，不敢望高位。但得宰一同，便可行己志。實惠儻及民，死亦有生氣。况復著陰功，子孫將不墜。胡爲人憚之，百計欲求避。我聞事無難，辭難豈爲義。世路雖多艱，官途須歷試。是用俾吾兒，往當民社寄。眷言古括州，山水有佳致。我尚記昔年，嘗爲郡守貳。雖無德在人，人亦安平易。百里聞汝來，想見多忻慰。要當盡此心，有以塞其意。誠能使吏民，自此知懷畏。家家各安居，人人共稱治。縱或罹謗傷，固自有公議。有如汝所存，俯仰似無愧。功名餘事耳，何必成與遂。年來我掛冠，方得閑中味。無乃逼桑榆，七十仍有二。知復幾何時，得見汝娛侍。雖幸枕湖山，已闢幽棲地。有詩誰伴吟，有酒誰同醉。正欲汝相隨，俄然又相離。會須早歸來，日作斑衣戲。箇中有真樂，豈必三旌賁。
予與王瞻叔韓通一林梅卿余知默徐彥才六人皆同庚也一登政路五上禁塗其四久已物故所存者獨知默與予耳今日得報知默又已云亡念年齒至此予亦豈久於世者乎悵然有感於懷因成數語以自解 吳芾 
同庚非不多，達者能有幾。七十二年間，六人而已矣。其四迹已陳，止予二人爾。今朝聞訃音，其一又不起。嗟予獨何人，偶爾未見鬼。自度如許衰，寧久紅塵裏。念此夢幻身，誰能保終始。失者雖或非，得亦未爲是。死者固可悲，生亦不足喜。幸然已掛冠，萬事不到耳。何妨日憑欄，樂此佳山水。仍更日開尊，賞此新桃李。時時命歌童，唱箇陶真理。倘或未溘然，亦足娛暮齒。
病中有作 吳芾 
吾年七十五，一朝忽患瘧。仍害及老妻，對床更撼鐸。寒時寒如冰，熱後熱如灼。既去還復來，如與我有約。連日莫能休，盡室皆驚愕。飲啖一不忺，形骸頓如削。細思豈無因，良由賦分薄。本是農家子，只合事耕作。既已得美官，復有歸田樂。已是無福當，又不知慚怍。遂至瘧鬼憎，故意來相虐。作詩告天公，縱我有過惡。願天少垂憐，疾痛且濶畧。但速賜之死，莫令我知覺。一生纏世網，正欲解其縛。假使壽百年，寧免此一著。不如早歸藏，且免論强弱。我非畏死人，久已辦棺槨。
述懷 吳芾 
我愛白樂天，千載共稱賢。行年七十五，奄忽遂溘先。我愛范忠宣，一代名德全。年齡甫至此，亦復成棄捐。二公雖已逝，四海至今傳。顧我百無事，幸及二公年。今夏疾疢作，已分歸黄泉。偶然得無事，固荷天見憐。但我有一語，恰欲與天言。有生則有死，如行者言旋。我是久行客，亦自應息肩。念人處一世，動爲世網纏。開口罕歡笑，觸緒多憂煎。縱使至百歲，終困塵俗緣。不如早瞑目，庶以全吾天。是非與寵辱，總不到我前。一心亦安靜，却得返自然。况我辦歸計，久已卜新阡。
里有蔣生者頗志於學迫於貧困吾叔德先見而憐之贍其有無使從胡經仲學作詩勉之 吳芾  泰山
君不見昔日泰山孫先生，蹭蹬窮途道未行。讀書有志破萬卷，置錐無地可躬耕。高堂親老仰甘旨，未免道路長營營。睢陽客舍一再過，牢落誰人如姓名。文正范公真好士，一見賓階喜氣形。深知先生非乞客，金在泥沙玉在荆。底事窮年事奔走，厄貧廢學誠可矜。因留鄉校周所急，奉親爲學使有成。先生果不負公望，行益修兮經益明。十年聲名動廊廟，天下望之如日星。一代儒宗君試數，誰不首以先生稱。向使不遇文正公，亦將因循埋沒如腐螢。吁嗟此風寂寞久，豈是𤱶畝無如先生之才能。世人俗眼棄貧賤，胸中壯氣空崢嶸。吾家叔父特達士，汪汪偉量如滄溟。比隣有蔣生，所志在窮經。迫於饑寒故，無以贍親庭。不問師道己未足，聚訓青衿已十齡。銳志日已喪，塵事日已嬰。顧雖僅能供子職，而此術業何由精。吾叔念之爲慨然，一見自待如父兄。恐子坐窮竟廢棄，亟使就學趨準繩。况有括蒼胡夫子，傳道吾里作世程。執經座下子無忽，子之所須吾其應。傾囷倒廩略無靳，闊視世俗親疏情。我聞此事猶歎息，俗士聞之應駭驚。近來世道太澆薄，骨肉猶作錙銖爭。故雖有子尚不教，但欲黄金自滿籝。安能推其餘，以及異姓忘愛憎。偉哉吾叔賢，遠繼文正公之英聲。蔣生其勉之，無使後人獨羨孫先生。
續潘仲嚴秋夜歎 吳芾 
秋夜凉，秋夜凉，碧天如水涵月光。空堂耿耿不成寐，起坐拔劍歌慨慷。罷金樽，還獨酌，試一停杯問寥廓。此身此世竟如何，摇摇驚燕巢風幕。伊昔我生適太平，豈信中原有甲兵。揚鞭走馬長安市，美人如玉酒如澠。可惜太平留不住，一旦風塵沓回互。誰知年少樂遊場，翻作敵人爭戰處。烽火照天光奪日，殺氣騰空暗如霧。皇家骨肉幾千人，盡逐鑾輿沙漠去。回頭宮闕成一空，惟有山河在如故。咄咄姦諛何誤國，二十年來啟邊隙。邊隙已成猶自如，忍使吾民罹此極。哀哉吾民亦何辜，父子連年死鋒鏑。興言及此心膽寒，空對秋風淚橫臆。淚橫臆，宇宙回旋雲失色。我聞古亦有亂離，人道亂離今過昔。一人厭奔走，四海念休息。如何廊廟土木人，安坐恬然有肉食。我今願得上方斬馬劍，盡取兇徒肆誅殛。却總堂堂百萬師，浄掃邊塵空塞北。莫言草芥無奇策，願蒙天子一前席。
和林大任勸耕 吳芾 
壯哉溢目還盈耳，千騎出城歌吹起。野人一覩快爭先，奔走歡呼幾折趾。往年戎馬偶出郊，田間彌望皆荒茅。使君篤意勸農課，盡使惰游如所教。麥欲連雲桑蔽野，此心猶恐孤民社。要將治績邁龔黄，不但文辭超賈馬。編民擊壤自欣歡，盡道年來百慮寬。承流宣化得賢帥，湛恩霑溉何漫漫。不愧剖符仍受玉，善政已爲千里福。年豐穀賤復何憂，向也窮民今亦足。固知博施非屯膏，况能好善如干旄。賓僚倘有公輔器，寧辭解贈腰間刀。有客有客歌賢業，詞爛春葩光煒燁。一時酬唱已清新，四坐朋從更和叶。酒酣諧笑應云云，元白李杜疑前身。想當揮毫落紙時，筆端往往俱有神。我來觸緒未暇給，首覩明珠千百粒。豁然兩眼頓增明，更覺慢心無自入。已幸從今日往還，况復賦詩賓客間。只恐使君丹詔下，擢歸青瑣點朝班。
又勸耕 吳芾 
浙東十載歌豐登，去年水旱俄相乘。吾州何幸得一熟，四野絕聞愁歎聲。田疇二月土膏動，樹頭布穀爭飛鳴。田家飽食苦無事，雨後一犁方對耕。敢意使君親勸率，千騎曉作田間行。老農感激前致語，使君不用憂西成。臘中昨已見三白，今日還逢甲子晴。年豐穀賤定可卜，倉箱會見如坻京。但願使君對春色，莫負花前雙玉瓶。人生適意未易得，况復時節遭昇平。要須拚與賓客醉，無使旁人笑獨醒。
喜晴 吳芾 
我家世業本農夫，力作耕田供百需。食無魚兮出無車，但守桑梓依枌榆。中更兵火田園蕪，骨肉奔迸幾爲奴。饑腸雷轉寒侵膚，中夜窮鬼常揶揄。自笑爲生亦良劬，此身何由出泥塗。始棄耒耜親詩書，一以經訓爲菑畬。弟兄相繼躡雲衢，吾鄉往往推諸吳。我雖有志徒區區，顧慚小技非大巫。向來聊出應時須，亦復接武丹陛趨。退視才慳思且枯，敢意濫吹東郭竽。自從得請歸田廬，萬事閉眼不問渠。豈謂割分姑孰符，一時乏使偶見除。此邦自昔稱膏腴，千里舊富稻與魚。十年九潦田無租，今歲䆉稏方滿圩。邦人舉首爭歡呼，謂此豐登亙古無。驟然一雨驚里閭，直疑平地浮江湖。靈祠致禱纔登輿，已見皎日升東隅。一方今既奠厥居，太守寧不欲自娛，便可投紱歌歸歟。
癸巳歲邑中大歉三七姪捐金散穀以濟艱食因成三十韵以紀之 吳芾 
吾家謂姪非常兒，自幼讀書嘗下帷。平居事母盡孝道，力供子職曾無違。辛勤農畝三十載，頓立門戶成家肥。耻同流俗事驕吝，好賢樂業常怡怡。聞人急難如在己，見義踴躍無不爲。造橋砌路未爲德，折券釋逋未足奇。究其存心用意處，尤在邑人艱食時。此邑山多土田少，民貧自昔難支持。其間歲收數百斛，已爲富室他可知。况復今年苦亢旱，州里遠近咸告饑。田疇彌望總如燎，細民未免俱流移。縱使人能保常産，亦復有甑無米炊。雖幸朝家行賑濟，正恐未能遍羣黎。往往傾村走山谷，荷鋤掘地尋蕨萁。取根爲粉雖可飽，食之既久人亦羸。春來必至生疫癘，死填溝壑夫何疑。吾姪見之軫憂惻，首議倡率輸家貲。既捐青蚨二百萬，猶恨糴貴難療饑。庾中僅存二千石，一旦傾倒盡散之。此心但欲濟隣里，身外浮名非所希。吁嗟薄俗務貪鄙，計較升斗爭刀錐。徒知富有可潤屋，豈慮人怨親戚離。有如吾姪爲此舉，吾鄉自古應亦稀。小惠所施固未博，風義自足洗澆漓。儻使人人皆若爾，千里豈復憂餒時。第願吾姪廣此意，所爲盡從今日推。陰功在人天心報，會俾爾壽膺繁禧。梓里遺芳傳未艾，世有子孫攀桂枝。豈惟同里共歆艷，亦使吾姪增光輝。老夫無以示旌勸，聊爲吾姪題此詩。
和向巨源冷語  其一 吳芾 
長空一夜飛瑞葉，正是人間苦寒月。靜坐遥聞修竹折，天慘雲愁風更冽。喜君試水烹春雪，却笑酒酣長耳熱。
和向巨源冷語  其二 吳芾 
風掃千林無一葉，獨有疏梅浸霜月。欲御瑶琴愁指折，試酌寒泉驚齒冽。最愛閉門人卧雪，不作羣兒附炎熱。
釋奠于學和劉判官韵 吳芾 
憶昔未冠隨親庭，采芹曾挹泮水清。仰高先聖空有志，逮壯纔能脫白丁。三釜及親雖可喜，抗塵不復論書史。舊遊恍若一夢中，十載何期兩來此。慚無善政及邦人，况負平生道德心。再瞻廟像直汗下，正恐不爲神所歆。朝來俎豆敬通靈，幸頼賢僚贊禮成。更勤佳句愧盛意，敢與前賢齊令名。詞場自顧非元帥，白髮星星徒滿戴。尚期君與振斯文，休嗟蓮幕淹三載。
朱世同喜雪中得酒出佳篇相謝用韵奉酬 吳芾 
吾子一布衣，抱道仍懷德。人雖仰其高，耐寒如松柏。亦復誚其介，忍窮如鐵石。欲耕且無田，欲住且無宅。借人茅舍居，破漏無遮冪。兀坐懶掃除，凝塵常滿席。文章老更成，初不事雕刻。間爲場屋遊，往往遭棄擲。進取既不諧，資身又無策。斆學三十年，嘗作離鄉客。亦豈無六親，爲親成間隔。亦欲求知音，無奈俗眼白。不知何所負，半生罹此厄。空讀萬卷書，不得稽古力。昨朝起開門，雪深平地尺。極目望四郊，萬里如一色。窮人盡皺眉，共畏寒威逼。亦大不能堪，君獨無戚戚。危然書窗下，哦詩度朝夕。我送一壺酒，酒面蛆浮碧。但可澆愁腸，豈足資歡適。君乃走長篇，再三敘感激。筆下有如君，足爲人楷式。勿謂道難行，自古有通塞。時來會見上通津，莫憂計拙無衣食。
和劉判官喜雪 吳芾 
濫把州麾奉北堂，自慚政術非龔黄。年豐物阜天所賜，容我養拙山水鄉。今朝瑞氣俄融結，散作飛花應時節。萬家疫癘一掃除，盡道年時無此雪。幕中佳士欣得公，筆端能與造化通。乃知冰柱有家法，寡和未饒歌郢中。一望瓊瑶迷四境，我復白頭臨絕頂。要須相與作春溫，共向尊前拚酩酊。
詠海棠 吳芾 
古人花譜名浮實，獨有海棠真第一。我家千樹足奇花，晚得此花尤傑出。每逢春色鼎來時，爭逞新粧媚晴日。渾如酒暈入香腮，宛似臙脂施玉質。雨後妖嬈倍有情，天然富貴曾無匹。夜深燭下更端相，睡起還疑春思鬰。老來百事盡疏慵，頗喜與花時款密。豈知牢落向江城，驟爾乖離心若失。試從僻陋强搜尋，偶得一株天所乞。纖枝雖瘦不禁春，亦有花光相照拂。一時遊子覩爭先，共歎凡花難跂及。愈令倦客憶故園，不覺淚沾衫袖濕。
對海棠懷江朝宗 吳芾 
我住湖山歲月賒，年年長醉海棠花。憶昨君來花未放，却言花放定相過。亦欲花間同一醉，肯教垂老負陽和。東風始動花始蕊，君已翩然到我家。意君爲花必少駐，那知事復成參差。眼底垂絲先弄影，一時浮艷亦堪誇。豈若神仙真態度，紅粧翠袖肩相摩。躊躇花下不忍別，回頭彼此奈愁何。匆匆直向剡溪去，急爲饑民救札瘥。萬人既欲全性命，賞心樂事自應那。待得明春來修好，因循又恐成蹉跎。世間萬事無不爾，不用逢春苦歎嗟。如君年年走塵俗，深疑天不付芳華。何似相隨林下住，共將爛醉爲生涯。不但有花供笑語，還應有句助吟哦。
王若夫謂水晶蒲萄本出其家求詩 吳芾 
君家蒲萄天下奇，奴視百果何其卑。種成滿架日蕃衍，清似水晶甘若飴。八月江南風日美，正是人家酒熟時。盤中珍果有如此，誰數閩中生荔枝。鄉人歆艷競分種，不過數年條已萎。胡爲君家植此樹，閲歲數十如新移。我聞尤物天所靳，盛衰頗與人相隨。君家令祖有賢行，一邑遠近人爭推。少雖失身事刀筆，吏之操術皆耻爲。處心積慮人莫及，奉法循理古亦稀。人與黄金目不視，身居暗室心不欺。退處郊坰忍窮困，只教子孫爲布衣。天公無以表純懿，特以此果先見貽。其孫努力效儒業，表表穎出非常兒。未壯果能立門戶，直上蟾宮攀桂枝。自餘雖未登上第，亦已飛鳴到禮闈。俱傳清白守家訓，端若此果光陸離。今君既取以餉我，又復琢句形聲詩。願君採折多醖釀，積千萬石爲酒池。客來自此酌不竭，永永百年供壽巵。
和陳天予巖桂 吳芾 
乞身未遂歸巖谷，滿面塵埃慵靧沐。鈴齋獨坐更悲秋，喜見吾人駐車轂。吾人別久正懷思，一旦渴心還慰沃。天公助我作清歡，特遣仙花薦芬馥。萬枝瑣碎屑黄金，幾樹陰森攢碧玉。天然風韵月中來，頗鄙人間桃李俗。秋高氣爽人意佳，衰病無悰惟我獨。胡爲却被此花惱，盡日簷前看不足。况是欣逢磊落人，遠追渭釣並巖築。須知天欲長吟哦，使向筠陽看修竹。見花落筆作長謠，燦若珠璣千百斛。我方觸緒不自聊，得此細看還熟讀。明朝人去花亦殘，只把新詩時反覆。
得家書報敝居紫丁香盛開悵然有感 吳芾 
我家丁香大盈丈，天公靳惜非凡材。去年花開香滿屋，我方局促纏悲哀。準擬今年必無事，儘可花下相追陪。何期頓與花隔絕，斗粟牽從江上來。前日我家寄書至，爲報堂前花正開。熏人已如蘭麝噴，照眼還若錦繡堆。狂蜂遊蝶自來往，舊成蹊處今生苔。主人有花不解賞，向來何以事栽培。置書不覺雙淚墮，人事好乖如此哉。嗟我行年近六十，鬢髮星星心已灰。縱使從今得自便，此生看花能幾回。况復奔馳未能已，斷蓬正滾風中埃。欲往一見尚不可，敢望近前持酒杯。須知軒冕儻來耳，不如歸去山之隈。
病中秋香開因成拙句呈諸親友 吳芾 
仙姿元自廣寒來，分得天香長馥郁。千古風流獨占秋，一枝曾比崑山玉。伊余老去百念灰，已是形骸如土木。年年尚爲此花狂，有似淵明偏愛菊。坐中不可一日無，又似子猷真愛竹。一從秋到天宇清，頗費夢思眠不熟。凌晨便起探花枝，走遍荒園常僕僕。可怪司秋失故常，時節已深花尚伏。迨余抱病卧匡床，始報枝頭綴金粟。折來三嗅忽悽然，不覺淚珠懸兩目。天胡祇賦惜花心，不容享此看花福。今年疾疢已如斯，來歲衰頹還可卜。縱令牽强到花間，空使此心生不足。不如等是趁西風，把花一掃還空谷。
陳正卿示蛤蜊解嘲之作因次來韵 吳芾 
夫君雅志知誰會，身在寰中心物外。平生初不入州縣，一任傍人驚且怪。日來杖屨忽相過，爲我踏破松陰碎。亹亹清談頗逼人，祇將萬卷窺千載。得酒歡然竟不辭，右手持杯左手蟹。夫君真是人中豪，寧比尋常庸俗輩。不食蛤蜊何足羞，但能適口斯爲快。山肴野䔩亦自佳，豈必蒓羹與鱸膾。
復次韵 吳芾 
老來絕意風雲會，久欲脫身塵垢外。有時偶被世緣牽，咄咄書空常作怪。一麾何事到江城，却犯喧囂親瑣碎。簿書叢裏度光陰，倏忽已驚踰一載。所幸連年值有秋，頗足稻粱富魚蟹。正愁客少無與娛，忽得詩流真我輩。劇談終日坐生風，洗濯煩襟一何快。酒行到手君莫辭，有鼈可炰魚可膾。
中秋會於照水堂竟不見月和劉判官 吳芾 
又是人間八月秋，西風萬里殘暑收。簿書汩沒日復日，忽逢佳節聊舉頭。開樽喜有賓僚共，準擬延月歸城樓。姮娥何事苦相惱，使我珠簾空上鈎。百年樂事能有幾，興來不憚秉燭遊。雖無月華助吟賞，須知節物不可留。樽前莫問漏聲促，且對溪山倒玉舟。
九日感懷 吳芾 
淡雲籠日秋容薄，淅淅西風度簾幕。籬邊黄菊自重陽，天外幽人正離索。登高那可望長安，記得當年醉豐樂。十千美酒一百分，脫帽狂歌恣歡謔。風流坐上盡英豪，醉倒不知紅日落。誰知陳迹轉頭空，漠漠烟塵暗京洛。又是秋高塞馬肥，萬國城頭悲戰角。對花强飲欲忘懷，萬感並生還作惡。河水之濁有日清，世亂當復見太平。只應人老鬢毛疏，愧他年少插茱萸。
臻公釋氏之秀者浮游徜徉跡接天下乃者歸卧雲山閉門不出遂命齋名曰戲鯨真得古惠師之遺趣也予喜其志因留二十韵以贈之 吳芾 
吸盡百川還見底，頭角驚殺鱣與鮪。有時大瞋明月珠，照耀六合光不死。滄溟浩蕩極遊巡，鈎深匪憚窮涯涘。今者修鱗何側倚，豈是吞舟厭遷徙。祇應噴浪雲日翳，故此盤桓良有以。朝發夕至固無難，在在處處期一視。苟容肯向尋常溝，要養此身數千里。圉圉洋洋信自如，涵泳嚅嚌真得理。從容詎止濠梁游，枯槁寧同車轍裏。至樂元非惠子知，入舟肯作周王美。謫仙跨背應無由，昌黎鱠鮑誠虛擬。終日相望誰得似，井蛙安足爲跨跱。得所一任笑獱獺，旋體寧容咂螻蟻。清波孤虛有餘澤，何必龍津誇鋸齒。蕞爾鰥鮞徒唯唯，春來秋化無暫已。隨陽上下一何勞，風波蕩薄不自止。謷乎大哉天獨委，居然不與衆鱗比。高摩無爲還已矣，肯向人求升斗水。古來大魚不池活，會須終作風雷起。殷勤寄語任公子，收拾巨釣毋進跬。
忠侍者自隠靜來既歸覓詩因述其意以贈之自可呈似簡堂老師也 吳芾 
上人手持隠靜書，示我刊成送行句。飄忽如雲不可留，又歸隠靜山中去。自謂爲僧亦有緣，獲事老師非易遇。第念學道須遍參，要證此心歸宿處。退量天分不如人，亦復性資非穎悟。那能終日坐蒲團，只看水上浮杯渡。挑囊亦欲走諸方，趁此年齡猶未暮。他時參竟却歸來，伴我老師巖上住。上人此意似可嘉，止是出家兒調度。老師若也可其言，不應忘却來時路。
寄江朝宗 吳芾 
藕花爽約約寒梅，開遍南枝尚未來。今日有人傳尺素，却云直待海棠開。若賞海棠猶未晚，回頭便見春風轉。只恐君無必信言，守到此時還更展。
呂丞相生日 吳芾 
日躔析木當良月，辰象煌煌森羅列。忽驚昴宿下天來，果向明時作人傑。巍巍德望冠簪纓，魯國真儒獨擅名。五百年來世希有，端爲社稷萬人生。胸中素抱經綸術，致身便欲扶王室。不學磻溪坐釣磯，洗光直取虞淵日。艱難將相罕全才，天使我公居上台。公能以道佐人主，四海俱知天意回。蒼生政爾資霖雨，未許超然成獨處。佇看丹詔下嚴宸，會見敖叔三相楚。向來忠烈已無前，此去勳庸非偶然。便使呼韓朝魏闕，直須光復舊山川。富貴功名人所欲，世間萬事今合足。龍門客至亦何言，獨有長年爲公祝。但願我公如汾陽，二十四考中書堂。他年更伴赤松遊，永作漢家張子房。
寄劉與權與幾 吳芾  西湖
君在桃源山下居，我家相距百里餘。神仙襟韵固異稟，草木臭味曾不殊。一日京華定交契，十年太學論詩書。斷金高義薄雲漢，濶視往往輕俗徒。一時儕輩稍推許，二劉之外稱三吳。風雲際會有早晚，一吳近已聯朝裾。四子徒懷經濟術，蹭蹬今猶卧海隅。蒼生顒顒未蘇息，天意其肯終捨諸。丈夫遇則行所學，未遇不應爲腐儒。共約天台最深處，考定古今相與俱。所冀激昂平日志，力取功名攄壯圖。誰知人事竟好乖，合并欲進還趦趄。空堂獨坐弔形影，仰天不覺興長吁。却憶長安日，相親如友于。一朝不會面，猶且嫌跡疏。何况久睽隔，動見歲月除。竟負雞黍約，中心當何如。窗間琴數弄，花下酒一壺。自歌還自酌，此意君知無。聞君南塘富山水，清虛曠絕如西湖。好藏頭角俟雷雨，他年同躍天之衢。
三老圖既成久欲作詩未果因次任漕韵 吳芾 
我久欲作三老詩，苦無佳句能解頤。抽軋鄙思成無期，有語欲吐還茹之。忽得新篇向此詩，恍如春草生謝池。明珠萬斛光陸離，璀璨不減珊瑚枝。壓倒元白頭欲垂，直與李杜肩相差，使我手把不停披。憶昨梅花吐瓊蕤，枝頭愛日仍舒遲。雖恨捧觴無翠眉，吾人臭味自相宜，花下清歡聊共追。嗟我老來意氣衰，歸心已决不復疑。雖來江右把一麾，但知痛飲真吾師。尊前况逢冰雪姿，豈容不醉負屈巵。二老攬轡方並馳，一氣相和如壎箎。百城感化熏蘭芝，不事威怒轟雷椎。後園探春容我隨，開懷笑語何熙熙。丹青寫此一段奇，未羨九老洛水湄。何日歸去山之崖，時命柴車載鴟夷。相逢徑醉莫問誰，飲盡不妨尋酒旗。
耿曼老將命鄉邦見過匆遽言別復作詩送之 吳芾 
我方退老湖山上，混跡漁樵甘放浪。親舊凋零會面稀，與君亦復成疏曠。何期擁節到鄉邦，得得驅車肯迂訪。開門倒屣笑相迎，盡室歡忻無此况。湖光山色似爭輝，兩眼韶華更駘蕩。伸眉抵掌話中腸，正好花前倒春釀。胡爲欲去挽不留，忍把陽關容易唱。嗟乎來日苦無多，况是頻年嬰拙恙。興來亦欲强登臨，龍鍾未免扶藜杖。目前衰颯已如斯，寧保明年見花放。而今花下幸逢君，豈容不盡長鯨量。如君志尚迥不羣，治行既高心且壯。方當聖主急搜揚，爲斲豈應遺巧匠。會看唾手取功名，盡展才猷結旒纊。出處從今不復齊，尊酒何由更相向。臨期一醉尚何辭，後夜月明空悵望。
符倅同遊雁蕩賡其所和范相遊山韵 吳芾 
高才獨立萬夫却，險語磨崖山鬼愕。翕然萬口競流傳，一字誰能加筆削。自憐庸鈍百不聰，晚來喜見人中龍。更看揮翰光奪目，恍如海蜃浮青紅。一時聞望已難攀，相見平居養浩然。慷慨胸襟包海岳，軒昂高義薄雲天。散材不謂蒙知遇，孤迹何期遂保全。碌碌未能酬國士，正慚他日尉通泉。
夜來同諸公泛舟湖中樂甚因更潭名作北湖乃作拙句呈諸友親聊以紀一時之勝云 吳芾 
北山萬仞羅翠屏，下有湖水鏡面平。山影靜倒千丈碧，波光冷浸一天星。自有此湖知幾歲，居人日日常經行。但知湖水鴨頭綠，誰人向此含幽情。我來正值秋容媚，野曠天空風物清。烟橫木末斜陽晚，雲散溪頭明月升。放舟直入波深處，水鳥窺人元不驚。天晴水暖魚亦樂，時見潑剌波間鳴。持竿舉網忽有得，滿座歡呼山嶽傾。水面黄花更堪愛，盈盈佇立如娉婷。栗玉簪頭紅一點，隨風翠带還相縈。興來不覺千鍾盡，衆賓皆醉無一醒。漁榔敲罷棹歌起，十里猶聞笑語聲。謫仙死後無此樂，我今此樂真難並。人生適意未易得，此湖從此宜知名。要配北山長不朽，酹酒更告山之靈。我欲結茅湖上住，盡使湖光入戶庭。枕流潄石過一世，不妨清處時濯纓。更釀此湖作春酒，招我四海良友朋。夜夜扁舟同載月，樽前吹笛到天明。
又和謝良輔惠箭筍 吳芾 
卜得幽居山繞屋，四圍景物何紛鬰。門前掩映百垂楊，牆裏回環萬修竹。風來花氣競薰人，日出鳥聲渾滿谷。簷前花樹盡堪攀，砌下清泉常可掬。暮年得此復何求，但閉柴荆理松菊。客至草草具杯盤，隨分烹炮薦魚肉。野人頗厭近腥羶，長苦春蔬餐不足。固知竹箭已抽萌，玉筯瓊簪破苔綠。非君好事遠寄將，安得今朝充我腹。禮勤意厚已難當，仍出長篇相付囑。嗟予樸拙豈知詩，祇覺珠璣照雙目。朝吟夕詠自忘疲，雖欲安眠眠不熟。起來爛煮飽枯腸，盡却韭葅并豆粥。人生嗜好固不同，此味定知人共欲。第慚作報乏瓊瑶，惡語雖多漫盈牘。
哭元帥宗公澤 吳芾 
嗚呼哀哉元帥公，百世一人不易逢。堂堂天下想風采，心如鐵石氣如虹。正色立朝不顧死，半生常在謫籍中。真金百鍊愈不變，流水萬折歸必東。落落奇才世莫識，欲知勁草須疾風。維時中原丁禍亂，塵氛漲天天濛濛。衆人畏縮公獨奮，毅然來建中興功。雄圖一定百廢舉，復見南陽起卧龍。嗚呼哀哉元帥公，翩然遺世何匆匆。無乃天上亦乏才，故促我公還帝宮。公還帝宮應有用，何忍坐視四海窮。吁哉四海正困窮，興仆植僵頼有公。公雖居東都，天下日望公登庸。公今既云亡，天下不知何時康。正如濟巨川，中流失舟航。當今士夫豈無人，請問誰有公器業，誰如公忠良。公雖不爲相，德望震要荒。公雖非世將，威稜讋豺狼。偉哉奇節冠今古，我試一二聊鋪張。靖康元年冬，敵人正披猖。廟堂驚失色，愁覩赤白囊。公首慨然乞奉使，欲以口伐定擾攘。朝廷是時未知公，公之蚤志不獲償。憂國耿耿思自效，再乞守土河之旁。命下得磁州，翌日徑束裝。下車未三日，邊騎已及疆。敵人聞之亟退舍，匹馬不敢臨城隍。頃之得兵數十萬，康邸頼公王業昌。及公領留守，北顧寬吾王。恩威兩得所，春雨兮秋霜。餘刃曾不勞，危弱成安强。姦雄悉膽落，誰敢亂紀綱。嗚呼哀哉公死矣，民今有粟安得嘗。狙詐乘我虛，近復陷洛陽。洛陽去東都，雉堞遥相望。不聞敢侵犯，豈是軍無糧。祇畏我公霹靂手，氣懾不復思南翔。嗚呼哀哉公死矣，秋高馬肥誰與防。天子久東狩，去冬幸維揚。都人心戀主，謂言何相忘。朝夕望回輦，斷腸還斷腸。公獨以死請，再請意愈剛。嗚呼哀哉公死矣，萬乘何當歸大梁。咄咄食肉人，尚踵蔡與王。姦諛蔽人主，痛毒流萬邦。人怨天且怒，意氣猶洋洋。所冀我公當軸日，盡死此曹膏劍鋩。嗚呼哀哉公死矣，始知國病在膏肓。我公我公經濟才，設施曾未竟所長。但留英聲與後世，永與日月爭輝光。此死於公亦何憾，顧我但爲天下傷。我聞天下哭公者，哀痛不翅父母喪。父母生我而已耳，豈能保我身無殃。邦人此時失所依，波迸東下紛蒼黄。我公我公不復見，秋風在處生淒涼。百身儻可贖，我願先以微軀當。靈丹儻可活，我願萬金購其方。彷徨愧無起公計，安得長喙號穹蒼。嗚呼哀哉元帥公，太平時節君不容。及至艱難君始用，民之無祿天不容。嗚呼哀哉元帥公，古來有生皆有終。唯公存亡係休戚，千年萬口長怨恫。嗟我草茅一賤士，念此抑鬰氣拂胸。銜哀揮涕何有極，願以此詩銘鼎鍾。
釋奠禮畢偶得數語呈廣文兼簡諸生 吳芾 
黌舍修方畢，還欣祭服成。豆籩羅庶品，環佩出新聲。已見威儀肅，更須經術明。願言俱努力，看即奮鵬程。
學中諸士子惠和篇復次韵爲謝 吳芾 
欲爲多士勸，聊綴五言成。乃得瓊瑶報，仍聞韶頀聲。塵襟因頓豁，老眼爲增明。有句能如此，何憂萬里程。
二月晦日勸耕石城三首  其一 吳芾 
春曉喜新晴，聊爲野外行。殘花紅雨亂，垂柳綠絲輕。路入藏雲寺，山圍走馬城。空餘懷古意，往事與誰評。
二月晦日勸耕石城三首  其二 吳芾 
經年縈吏役，今日作春遊。梅雪隨風去，桃花逐水流。已驚時節晚，還歎物華休。擾擾終何補，歸與老一丘。
二月晦日勸耕石城三首  其三 吳芾 
兀坐無聊頼，所期懷抱開。偶驅千騎出，還得十朋來。遣興非無句，消愁亦有杯。此心終不樂，祇是憶天台。
和左達功春日即事二首  其一 吳芾 
世途雖反側，春草自萋迷。獨樹花仍發，何枝鵲可棲。犬羊終逐北，貔虎未征西。回首長安路，茫茫日欲低。
和左達功春日即事二首  其二 吳芾  西湖
春色還如舊，吾生愧此心。功名嗟晼晚，時序憶追尋。萬國豺狼滿，重城草木深。西湖真賞處，空想舊登臨。
和李子儀韵四首  其一 吳芾 
甚矣吾兒病，求安欲籲天。憂心千里切，喜信一朝傳。遠勝開金穴，渾如得寶鞭。若非天相我，今日豈能然。
和李子儀韵四首  其二 吳芾 
我已成衰謝，傳家在此兒。俄然聞感疾，至欲別呼醫。愁緒渾無奈，憂心祇自知。如今安樂也，有酒任盈巵。
和李子儀韵四首  其三 吳芾 
我自吾兒病，匆匆去若逃。天寒霜似雪，山險石如刀。已得平安信，寧辭往復勞。故園歸去也，醉裏甚遊遨。
和李子儀韵四首  其四 吳芾 
夜向茅茨宿，晨興矯首看。遠山俱有雪，小店更多寒。客路雖云惡，兒曹幸已安。不妨頻小憩，時引一杯乾。
和張君美韵二首  其一 吳芾 
志大空憂國，途窮欲問天。功名羞短褐，蹭蹬惜流年。死友留天末，生涯寄海邊。相逢是何日，回首重依然。
和張君美韵二首  其二 吳芾 
風塵環四海，烟水繞孤村。涉世曾無味，思君更斷魂。區區何面目，苒苒且朝昏。此意憑誰語，悠然付酒樽。
和尹少稷席上韵 吳芾 
每恨千山隔，俄欣一日同。交遊非比衆，人物少如公。正欲扶公道，端期振此風。不須深退避，風雨要帡幪。
和王夷仲韵 吳芾 
故人聲氣合，交契久彌深。不棄荒村陋，來分古木陰。意傾陳篤論，興發出高吟。豈料逃空谷，猶聞正始音。
和鮑昌朝韵 吳芾 
參軍長俊逸，醉裏度流年。客路三千里，狂吟幾百篇。貧寧貽俗笑，死不受人憐。別後知何處，相思夜不眠。
洪景伯行縣以不得相見寄詩道意因和其韵 吳芾 
準擬君行縣，相隨入醉鄉。何知旋旆速，空負倚樓望。室邇嗟人遠，愁多覺夜長。後亭梅正發，誰共賞寒香。
和范遷善見寄三首  其一 吳芾 
蒼生未蘇息，誰與任安危。騰蹋思千里，棲遲尚一枝。謾勞男子志，空憶太平時。讀罷君詩句，愁端愈上眉。
和范遷善見寄三首  其二 吳芾 
平生誇志氣，妄意語功名。自顧心無歉，誰知道不行。霜蹄從暫蹶，嘉木會重榮。願守焚舟志，他年學孟明。
和范遷善見寄三首  其三 吳芾 
新詩勞遠寄，深識子憐余。句法追元白，交情笑耳餘。飄零疏酒盞，離亂足兵車。何日相從去，白雲深處居。
再和三首  其一 吳芾 
不才當退縮，何况國阽危。猶事毛錐子，欲攀丹桂枝。人憐無好命，自笑不知時。且盡一樽酒，高歌展兩眉。
再和三首  其二 吳芾 
范侯心貌古，懶與世爭名。此去窮彌壯，逢時用則行。琴尊無限好，道義有餘榮。末俗方奔競，思君坐到明。
再和三首  其三 吳芾  西湖
憶昔干戈裏，勞君遠訪余。再爲千里別，又是一年餘。天末空樽酒，人生念輔車。西湖從處好，畢竟若爲居。
和左達功春日見寄二首  其一 吳芾 
良覿彌年阻，相思入夢迷。性疏仍寡合，世亂且幽棲。極目蒼山北，傷心白水西。書空愁坐處，還是暮雲低。
和左達功春日見寄二首  其二 吳芾 
萬方多難日，千里故人心。酒社知誰在，詩盟阻重尋。鶑啼空日暮，花落又春深。我去慚無計，何年許見臨。
和何倅與林大任韵二首  其一 吳芾 
遲日郊原好，杖藜春色隨。此行端不惡，對酒醉何辭。竹外名花發，簷間野鳥窺。晚來登閣望，山水更幽奇。
和何倅與林大任韵二首  其二 吳芾 
久欲尋高隠，今朝信馬行。閑看花上蝶，靜聽柳間鶑。披豁塵襟盡，從容樂事並。醉來猶有恨，未許見傾城。
和黄作霖董伯玉東山嶺上及崇相沙頭會飲二首  其一 吳芾 
寒日傳佳節，聯鑣出近坰。預憂賓騎散，欲駐日車停。坐上人頹玉，燈前酒盡瓶。但知修故事，三日不能醒。
和黄作霖董伯玉東山嶺上及崇相沙頭會飲二首  其二 吳芾 
杖藜尋古寺，把酒俯長流。節物尚三月，風流似十洲。且看花滿眼，休說錦纏頭。但得陶陶醉，何妨守舊丘。
和良老寄別韵 吳芾 
紫籜從師住，山幽水亦深。方將償素約，一到洗塵心。別去遽如許，愁來且至今。何時能見過，容我聽潮音。
贈恪上人 吳芾 
上人來訪我，袖裏出佳篇。窮理通三命，知音妙七弦。不妨時對榻，聊與共談禪。一飯雖粗糲，閑中且結緣。
題湯宰山居 吳芾 
住在青山下，風流踵謝家。屋頭千箇竹，園裏萬株花。亂石危通徑，清泉淺見沙。幽居誰得此，倦客倍興嗟。
和魯漕喜雨韵 吳芾 
下車逢好雨，清興一何長。暑退郊原爽，風生院落凉。登樓延夜月，繞樹探秋香。况得陪詩社，從容樂歲穰。
和胡經仲即事二首  其一 吳芾 
世事憑誰論，羈懷只自諳。風烟悲蜀魄，桑柘老吳蠶。晚步惜殘照，春衫怯曉嵐。日來鼙鼓近，牢落愈無堪。
和胡經仲即事二首  其二 吳芾 
雨脚轉前灣，烟蓑带雨還。清詩陶野色，薄酒散愁顔。簷鳥下苔徑，溪雲媚屋山。世途方擾擾，誰得似君閑。
和陳宗師 吳芾 
昨幸朋簪盍，還驚客袂分。相望千里月，獨占一溪雲。高論無由款，新詩忽得聞。羨君巖穴下，清坐絕埃氛。
和任漕韵 吳芾 
耆英持漕節，一稔百無憂。心計唯豐國，文移罕到州。澤流千嶂雨，效見萬家秋。早晚趨嚴召，雍容侍冕旒。
病中再繼前韵書懷 吳芾 
暌違行十日，日抱負薪憂。已疾無良藥，呼醫到別州。不堪當劇暑，漸喜近新秋。痛定因追念，從生若綴旒。
和任漕羅溪道中韵 吳芾 
攬轡馳原隰，行行四牡驕。風烟方入眼，雷雨忽連宵。官事終期了，征途豈憚遥。經旬懷笑語，嗟我亦何聊。
和許守小閣 吳芾 
依山開戶牖，每到眼增明。爽塏偏宜性，清虛更醒酲。地高朝納日，江近夜聞聲。默坐觀身世，還應百念輕。
寄江朝宗 吳芾 
自遣迎君騎，期君指日來。胡爲多坎坷，欲動却遲回。望眼凝還斷，愁懷鬰不開。相過須及早，莫待折寒梅。
再和前韵贈江朝宗 吳芾 
方欣佳客至，已寄好詩來。玩味徒三歎，披尋欲百回。相思愁夢斷，一見笑顔開。便欲扶藜杖，江頭共探梅。
寄李彥平 吳芾 
日佇高軒過，從容慰別離。已乖桂子約，還失菊花期。正爾思一面，忽然掀兩眉。聞君有召節，平步上丹墀。
寄江朝宗 吳芾 
相聚纔經歲，分携又許時。遣懷還有酒，排悶豈無詩。飲罷憑誰語，吟成祇自知。願君憐此意，命駕莫遲遲。
任漕魯漕同謁史發運爲廬阜之遊恨不得偕行因成小詩二首  其一 吳芾  庐山
不向廬山久，回頭五十秋。羨君聯騎去，顧我幾時遊。五老想如故，二林應更幽。無因陪後乘，神往但形留。
任漕魯漕同謁史發運爲廬阜之遊恨不得偕行因成小詩二首  其二 吳芾  庐山
歲事行將半，今年又有秋。喜君將漕計，容我厠英遊。湓浦古來勝，廬山天下幽。此行殊不惡，莫惜少遲留。
遊金山二首  其一 吳芾  长江
造物分南北，長江欲盡頭。有山浮碧玉，亙古屹中流。萬頃涵空月，千帆破浪舟。羨他雲水客，長此占清幽。
遊金山二首  其二 吳芾 
欲向南昌去，先爲北固行。泛舟遊寺古，倚檻看江清。久作市朝客，喜聞鐘磬聲。登臨曾未竟，已足快平生。
遊荆山寺 吳芾 
道左逢幽寺，巍然氣象新。泉聲長繞舍，山色欲侵人。疏牖時穿竹，虛堂不染塵。老僧仍好事，不厭客來頻。
用王龜齡韵題五柳堂 吳芾 
久矣斯堂廢，重興頼有公。雙溪修故事，五柳振遺風。頓覺烟光好，端由氣味同。莫言官獨冷，長在綠陰中。
題鑒止堂 吳芾 
道人本無俗，肯與世浮沉。坐對一池水，浄觀千古心。月高天宇豁，風靜夜堂深。此意知誰會，泠然撫素琴。
題先春亭 吳芾 
洪鈞轉一氣，萬彙俱爭妍。我不與春競，春胡推我先。清寒徒自苦，幽獨有誰憐。且與江南客，共結詩酒緣。
和錢倅秋晚登帢幘亭 吳芾 
滿目悲凉意，憑誰斷送秋。尋僧求竹舍，俯檻得江流。天末高低雁，波間出沒鷗。時危身局促，却羨汝無愁。
聯句題吉祥寺 吳芾 
繫舟枯柳岸，窮勝古城陰。松徑雲生屧，竹窗風滿襟。不妨情話好，且放酒杯深。杖履尋歸路，西山日未沈。
聞鹿生子 吳芾 
再上歸田疏，從違未可知。方憂鶴怨我，忽喜鹿生兒。六月事已驗，千年壽可期。我歸須汝健，正要汝相隨。
生朝有感 吳芾 
姑溪來幾日，兩度見生朝。親舊三年隔，鄉關千里遥。梅還開舊樹，柳更長新條。只有雙蓬鬢，天公不見饒。
得三七姪書說湖山佳趣因以書中語成四韵 吳芾 
今日家書到，從頭說故丘。園林增茂密，池館愈清幽。嫩竹已千箇，新蓮僅萬頭。欲歸歸未得，長是夢中遊。
寄四二姪 吳芾 
書來言舊隠，湖上足烟光。樹密交青蔭，花繁溢暗香。紅塵飛不入，綠水去何長。回首千山隔，歸心欲發狂。
泛舟歸自郡中舟中偶成  其一 吳芾 
寒流清更淺，短棹去仍來。山色侵書帙，波光映酒杯。龜魚應舊識，鷗鷺莫相猜。全勝山陰路，空船載月回。
泛舟歸自郡中舟中偶成  其二 吳芾 
薄日烘雲影，輕風濺浪花。數峯排絕岸，一雁落平沙。冉冉寒生袖，悠悠夢到家。前村誰有酒，試遣小童賒。
暮春感懷  其一 吳芾 
寰區殊未定，懷抱幾時寬。倦馬驅馳苦，窮猿叫嘯酸。烟深春草碧，日薄暮雲寒。豈料滄波上，經年駐玉鑾。
暮春感懷  其二 吳芾 
是處兵戈滿，誰言宇宙寬。戰聲驚膽破，春色入心酸。北狩江天遠，東巡海氣寒。野人元任運，愁夢亦隨鑾。
暮春感懷  其三 吳芾 
途窮朝絕爨，世亂夜忘眠。遁跡幾無地，全生頼有天。江山春滿眼，豺虎日駢肩。萬事愁歌裏，看花淚迸泉。
暮春感懷  其四 吳芾 
憶昔平居日，春來足醉眠。黄鸝鳴綠樹，白鳥印青天。片片花經眼，垂垂柳拂肩。誰知遭喪亂，空負酒如泉。
憶昔 吳芾 
憶昔從吾友，茲焉事筆耕。螢窗秋夜短，蓮社晚風清。亂後成陳迹，重來愴故情。惟餘雲水客，依舊戲長鯨。
與江朝宗丁彥功飲酒梅花下二首  其一 吳芾 
挈榼西園去，花光照月華。共看花上月，肯負月中花。酒與花俱白，人如月不瑕。且陪月花醉，何用苦思家。
與江朝宗丁彥功飲酒梅花下二首  其二 吳芾 
一笑未易得，今朝豈偶然。故園方自適，我輩更相便。好月好花夜，不寒不暖天。莫辭拚一醉，爲我棹觥船。
六鶴中偶一鶴折翅 吳芾 
皓鶴相從久，衰顔每爲開。忽聞渠翅折，頻使我心摧。本意俱仙去，那知偶禍來。縱令醫得活，無復見毰毸。
挽范丞相五首  其一 吳芾 
蚤歲登三事，皇朝第一人。聲名塞寰宇，功業在生民。千載風雲會，三朝柱石臣。堂堂無復見，空憶吐車茵。
挽范丞相五首  其二 吳芾 
伊昔宣和際，公來射策初。獨陳天下事，不負古人書。宣室方前席，蒼生欲奠居。黑頭成奄忽，天意果何如。
挽范丞相五首  其三 吳芾 
貴處人臣極，居忘相位尊。朝廷名德重，前輩典刑存。方喜生同世，俄驚弔在門。百年知己恨，寂寞向誰論。
挽范丞相五首  其四 吳芾 
七十方强半，天胡不憗遺。致身雖宰輔，遭世已艱危。計策安宗社，勳庸載鼎彝。國讎猶未滅，豈料哲人萎。
挽范丞相五首  其五 吳芾 
長計公生日，年年獻壽詩。祇今良月近，遽作九泉悲。世事真難料，人生信有涯。西風吹畫翣，心折淚空垂。
挽湯丞相三首  其一 吳芾  泰山
平步青雲上，逢辰亦盛哉。十年登兩地，四見入中台。獨擅調元手，咸推濟世才。如何天不憗，一夕泰山頹。
挽湯丞相三首  其二 吳芾 
游刃有餘地，孤忠不愧天。兩朝資弼亮，四海頼陶甄。身後浮言洶，生前素履全。他時公論定，史筆看流傳。
挽湯丞相三首  其三 吳芾 
吳郡爲僚日，如公最妙齡。衆尋歸鬼錄，獨出佐王庭。道喪思人物，公存尚典刑。傷哉今亦逝，唯我老零丁。
挽鹿國强二首  其一 吳芾 
藉甚鳴場屋，居然好弟兄。桂林同擢秀，梓里頓增榮。泮水清規在，家山雅趣成。投簪方自適，何處掩佳城。
挽鹿國强二首  其二 吳芾 
仕宦吾鄉少，咸尊魯一儒。名雖登上第，身不到亨衢。耆舊今垂盡，游從孰與俱。百年如夢幻，回首但驚呼。
挽謝次安二首  其一 吳芾 
耆舊今無幾，鄉閭素所依。官登五馬貴，年及七旬稀。一旦成長往，九原誰與歸。寒風吹畫翣，回首淚空揮。
挽謝次安二首  其二 吳芾 
場屋聲名久，簪紳譽望優。心雖馳北闕，化止被南州。緬想生無憾，猶憐志未酬。庭階有蘭玉，身後復何憂。
挽林紹伊二首  其一 吳芾 
早負經綸志，居然欲起家。持身惟孝友，告后盡忠嘉。位望隆青瑣，文章在白麻。忍聞埋玉樹，四海共驚嗟。
挽林紹伊二首  其二 吳芾 
三朝褒舊德，一代仰名儒。晚歲持荷橐，頻年剖竹符。共期調鼎鼐，豈謂老江湖。身後知無憾，傳家有鳳雛。
挽周希舜二首  其一 吳芾 
末俗事浮競，夫君志不移。至誠閭里化，純孝冕旒知。恬養方安命，騫騰未濟時。一朝埋玉樹，空使萬人悲。
挽周希舜二首  其二 吳芾 
傾蓋如前日，分携忽累年。我方來舊治，公已闢新阡。宿草荒三徑，寒雲慘一川。善人無復見，回首已茫然。
挽梁尚書二首  其一 吳芾 
早歲膺宸眷，回翔老禁塗。三持周版籍，九佩漢銅符。度量包千頃，聲名滿八區。誰知成奄忽，陳迹付龜趺。
挽梁尚書二首  其二 吳芾 
身在名卿數，人懷長者風。愛民餘善政，富國著休功。敭歷周中外，哀榮極始終。芝蘭方競秀，流慶看無窮。
挽吳尚書三首  其一 吳芾 
奇才從古少，厚德獨公全。克己强爲善，虛心樂薦賢。立朝忠貫日，謀國力回天。閲世雖多故，胸中固湛然。
挽吳尚書三首  其二 吳芾 
晚歲登臺省，頻年侍殿墀。從容如素宦，卓犖冠明時。人冀終圖任，天胡不憗遺。流芳知未艾，家有寧馨兒。
挽吳尚書三首  其三 吳芾 
公守東陽郡，於今已十年。人猶誦遺愛，政不愧前賢。清議當時重，休聲後代傳。我來叨郡佐，悵望隔重泉。
挽樓樞密二首  其一 吳芾 
耆舊凋零久，惟公作世程。險夷全一節，終始保榮名。二府勳庸著，三州政績成。十連方倚重，何遽掩佳城。
挽樓樞密二首  其二 吳芾 
憶昔登龍日，從容接勝遊。軒窗臨綠野，尊俎俯清流。尚欲榮花塢，那知負釣舟。新阡何處是，極目暮雲愁。
挽周季卿 吳芾 
一時推曠達，末俗少如公。自得高人趣，居多長者風。生涯書卷裏，世事酒杯中。瞑目應無憾，傳家有阿戎。
挽陳兖仲 吳芾 
慷慨平羣盜，能爲衆所難。身雖淹武弁，志不負儒冠。義概千鈞重，心田萬頃寬。故山方適意，清夢忽驚殘。